



****

**POROČILO O IZVAJANJU EVROPSKE KOHEZIJSKE POLITIKE 2021–2027 IN ZAKLJUČEVANJU PROGRAMSKEGA OBDOBJA 2014–2020 ZA OBDOBJE OD JANUARJA 2014 DO JUNIJA 2025**

**Cilj: naložbe za rast in delovna mesta**

KAZALO VSEBINE

UVOD 2

1 PROGRAMSKO OBDOBJE 2021–2027 3

1.1 DEJAVNOSTI, POVEZANE S PROGRAMOM EKP 2021–2027 3

1.1.1 Sporazum o partnerstvu 3

1.1.2 Program evropske kohezijske politike v obdobju 2021–2027 4

1.1.3 Izvedbene določbe 4

2 IZVAJANJE PROGRAMA EKP 2021–2027 5

2.1 CELOSTNI TERITORIALNI RAZVOJ 10

2.1.1 Lokalni razvoj, ki ga vodi skupnost (CLLD) 10

2.1.2 Celostne teritorialne naložbe (CTN) 10

2.1.3 Dogovor za razvoj regij (DRR) 10

2.2 SKLAD ZA PRAVIČNI PREHOD (SPP) 11

2.3 EVROPSKI SOCIALNI SKLAD PLUS (ESS+) 12

2.4 FINANČNI INSTRUMENTI 16

2.4.1 Finančni instrumenti iz sklada ESRR 16

2.4.2 Finančni instrumenti iz sklada ESS+ 17

2.5 SPREMEMBA PROGRAMA EKP2021–2027 IN UREDB 17

2.5.1 Predlog sprememb kohezijske uredbe 2021–2027 19

2.6 VKLJUČEVANJE NAČELA, DA SE NE ŠKODUJE BISTVENO (DNSH) IN NAČEL NOVEGA EVROPSKEGA BAUHAUSA (NEB) TER ZAGOTOVITEV PODNEBNE ODPORNOSTI INFRASTRUKTURE (CLIMATE PROOFING) V OBDOBJU 2021–2027 20

2.7 INFORMACIJSKI SISTEM OU e-MA2 21

2.8 SLOVENSKA STRATEGIJA TRAJNOSTNE PAMETNE SPECIALIZACIJE (S5) 22

2.8.1 Delovna skupina vlade za podporo izvajanju (DSV) S5 23

2.8.2 Izvršni povzetek – Poročilo o izvajanju Slovenske strategije trajnostne pametne specializacije (S5) 2023–2025 24

2.8.2.1 Uvod 24

2.8.2.2 Ključne teme in poudarki 25

2.8.2.3 Glavne analize, ki smo jih izvedli v obdobju poročanja z regionalnimi razvojnimi agencijami (RRA) ter s partnerji SIRIS Academic (Katalonija) in EK - S3 CoP TSA/ Technopolis Group 29

2.8.2.4 Usklajenost z merili za tematski omogočitveni pogoj - Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT 30

2.8.2.5 Spremljanje ciljev in uspešnost S5 (zeleni prehod) 31

2.8.2.6 Sklep in priporočila 34

2.8.3 Proces podjetniškega odkrivanja 35

2.9 PROMOCIJA EKP 36

3 PROGRAMSKO OBDOBJE 2014–2020: AKTUALNO STANJE IN GLAVNE AKTIVNOSTI V PRVEM POLLETJU LETA 2025 38

3.1 ZAKLJUČEVANJE OP EKP 2014–2020 38

4 Priloga 1: Poročilo o napredku pri pripravi tematskih omogočitvenih pogojev v obdobju 2021–2027 43

KAZALO GRAFOV

[Graf 1: Prikaz višine izplačanih zahtevkov ter certificiranih zahtevkov po obdobjih (od 1. 1. 2024 – 30. 6. 2025) 21](#_Toc205212502)

[Graf 2: Število prijav uporabnikov v aplikacijo IS e-MA2 22](#_Toc205212503)

[Graf 3: Prikaz števila "klikov" po aplikaciji skozi obdobje (od 1. 1. 2024 - 30. 6. 2025) 22](#_Toc205212504)

KAZALO TABEL

[Tabela 1: Stanje izvajanja Programa EKP 2021–2027 po skladih in regijah skupaj: obdobje od 1. 1. 2021 do 30. 6. 2025 7](#_Toc205901505)

[Tabela 2: Stanje izvajanja Programa EKP 2021–2027 po prednostnih nalogah skupaj: obdobje od 1. 1. 2021 do 30. 6. 2025 9](#_Toc205901506)

[Tabela 4: Produktivnost dela (BDP na zaposlenega v standardih kupne moči) 31](#_Toc205901507)

[Tabela 5: Snovna produktivnost v SKM/kg 33](#_Toc205901508)

[Tabela 6: Kazalnik vpliv: Eko inovacijski indeks 33](#_Toc205901509)

[Tabela 7: Dodana vrednost na zaposlenega v EUR v Sloveniji po letih 34](#_Toc205901510)

[Tabela 8: Pregled učinkov komuniciranja v prvem polletju 2025 na družbenih omrežjih Evropska sredstva (Facebook) 37](#_Toc205901511)

[Tabela 9: Pregled učinkov komuniciranja v prvem polletju 2025 na družbenih omrežjih Evropska sredstva (Instagram) 37](#_Toc205901512)

[Tabela 10: Pregled učinkov komuniciranja v prvem polletju 2025 na družbenih omrežjih Evropska sredstva (LinkedIn) 37](#_Toc205901513)

[Tabela 11: Pregled učinkov komuniciranja v prvem polletju 2025 na družbenih omrežjih Evropska sredstva (Youtube) 37](#_Toc205901514)

[Tabela 12: Koriščenje sredstev EKP za celotno obdobje 39](#_Toc205901515)

[Tabela 13: Stanje zaključenih operacij na dan 30. 6. 2025 po posredniških organih 41](#_Toc205901516)

KAZALO SLIK

[Slika 1: Inovacijski indeks - globalna primerjava EU med letoma 2022 in 2024 32](#_Toc205212559)

KRATICE, OKRAJŠAVE IN POMEN IZRAZOV

|  |  |
| --- | --- |
| BDP | bruto domači proizvod |
| certificirani izdatki | zahtevki za povračilo iz EU |
| CLLD | lokalni razvoj, ki ga vodi skupnost |
| CTN | celostne teritorialne naložbe |
| dodeljena sredstva | izdane odločitve o podpori/vrednost potrjenih NIO |
| DRR | Dogovor za razvoj regij |
| e-CA/ e-CA2 | informacijski sistem organa za računovodenje |
| EK | Evropska komisija |
| EKP | Evropska kohezijska politika |
| EKSRP | Evropski kmetijski sklad za razvoj podeželja |
| e-MA/ e-MA2 | informacijski sistem organa upravljanja |
| ERS | Evropsko računsko sodišče |
| ESIF | evropski strukturni in investicijski skladi kot viri financiranja OP: Evropski sklad za regionalni razvoj (ESRR), Evropski socialni sklad (ESS) in Kohezijski sklad (KS) |
| ESPR | Evropski sklad za pomorstvo, ribištvo in akvakulturo |
| EU | Evropska unija |
| FI | finančni instrumenti |
| JR | javni razpis |
| LAS | lokalne akcijske skupine |
| MFERAC | enoten, računalniško podprt računovodski sistem za izvrševanje državnega proračuna |
| MDP | Ministrstvo za digitalno preobrazbo |
| MDDSZ | Ministrstvo za delo, družino, socialne zadeve in enake možnosti |
| MF | Ministrstvo za finance |
| MGTŠ | Ministrstvo za gospodarstvo, turizem in šport |
| MSP | Ministrstvo za solidarno prihodnost |
| MJU | Ministrstvo za javno upravo |
| MK | Ministrstvo za kulturo |
| MKGP | Ministrstvo za kmetijstvo, gozdarstvo in prehrano |
| MKRR | Ministrstvo za kohezijo in regionalni razvoj |
| MNVP | Ministrstvo za naravne vire in prostor |
| MOPE | Ministrstvo za okolje, podnebje in energijo |
| MP | Ministrstvo za pravosodje |
| MVI | Ministrstvo za vzgojo in izobraževanje |
| MVZI | Ministrstvo za visoko šolstvo, znanost in inovacije |
| MZ | Ministrstvo za zdravje |
| MZEZ | Ministrstvo za zunanje in evropske zadeve |
| MZI | Ministrstvo za infrastrukturo |
| NIO | način izbora operacije: javni razpis, javni poziv ali neposredna potrditev operacije, programa |
| NPO | neposredna potrditev operacije |
| Območni načrt za pravični prehod SAŠA | ONPP SAŠA |
| Območni načrt za pravični prehod Zagorje | ONPP Zagorje |
| OP EKP | Operativni program za izvajanje evropske kohezijske politike v obdobju 2014–2020 |
| operacija | potrjen projekt ali skupina projektov, ki jo izvaja en upravičenec ali več teh, ali potrjen program, ki ga izvaja upravičenec za doseganje ciljev prednostnih osi |
| OU | organ upravljanja |
| OzS | Odbor za spremljanje Operativnega programa za izvajanje evropske kohezijske politike v obdobju 2014–2020 in v obdobju 2021-2027 |
| PEKP | Program izvajanja evropske kohezijske politike v obdobju 2021–2027 |
| PN | prednostna naložba |
| POS | poenostavljene oblike stroškov |
| PO/PT | Posredniški organ/ posredniško telo |
| pravice porabe | razpoložljiva sredstva evropske kohezijske politike za obdobje 2014–2020 za cilj naložbe za rast in delovna mesta |
| prednostna os | tematski cilj |
| SID | Slovenska izvozna in razvojna banka d. d., Ljubljana |
| S4/S5 | Slovenska strategija pametne specializacije |
| SLR | strategija lokalnega razvoja |
| SRIP | strateška razvojno-inovacijska partnerstva |
| STEP | Strategic Technologies for Europe Platform – Platforma za strateške tehnologije za Evropo |
| SVRK | Služba Vlade RS za razvoj in evropsko kohezijsko politiko, organ upravljanja za strukturne sklade in Kohezijski sklad |
| TP | tehnična podpora |
| Uredba EKP | Uredba o porabi sredstev evropske kohezijske politike v Republiki Sloveniji v programskem obdobju 2014–2020 za cilj naložbe za rast in delovna mesta |
| Uredba EKP | Uredba o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta |
| VFO | večletni finančni okvir EU |
| YEI | Pobuda za zaposlovanje mladih (finančna sredstva so načrtovana kot dopolnilo sredstvom iz ESS v obdobju 2014–2020) |
| ZMOS | Združenje mestnih občin Slovenije |
| ZzI | zahtevek za izplačilo |

**POVZETEK**

Izvajanje evropske kohezijske politike je trenutno (in še nekaj časa bo) v t. i. presečnem obdobju. Države članice, in Slovenija pri tem ni izjema, na eni strani pospešeno izvajajo aktivnosti za učinkovito in pravočasno porabo dodeljenih sredstev v programskem obdobju 2021–2027, po drugi pa vzporedno peljejo tudi aktivnosti za uspešen in pravočasen zaključek programskega obdobja 2014–2020. Skrajni rok za predložitev celotnega paketa dokumentacije za omenjeno obdobje se izteče februarja 2026.

Ob tem ni zanemarljivo dejstvo, da se omenjene aktivnosti za obe programski obdobji izvajajo v isti kadrovski zasedbi, ki je v sodelovanju z EK aktivno vključena tudi pri oblikovanju zakonodajnega okvirja za obdobje 2028–2034. Slednje je – glede na izkušnje v t. i. kovidnem obdobju kot tudi glede na pestro geopolitično dogajanje – polno izzivov, kar se nenazadnje kaže tudi v osnutkih programskih dokumentov za omenjeno obdobje. Iz njih se - čeprav je njihovo nastajanje še v zametkih - že nakazujejo bistvenejše strukturne kot tudi vsebinske spremembe za izvajanje kohezijske politike v omenjenem obdobju.

V tokratnem poročilu so najprej predstavljeni podatki in aktivnosti o izvajanju aktualnega programskega obdobja 2021–2027, v nadaljevanju pa sledi tudi informacija glede zaključevanja iztekajočega se programskega obdobja kot tudi dosežki slovenske strategije trajnostne pametne specializacije.

Poročilo poleg kumulativnega stanja za obdobje od januarja 2014 do konca junija 2025 vsebuje tudi opis izzivov ter ključnih aktivnosti v prvem polletju leta 2025.

Od potrditve PEKP, ki se je pripravljal in usklajeval v letih 2021 in 2022, je preteklo že več let. V tem času so se temeljito spremenile geopolitične razmere v svetu, prav tako pa so se skozi izvajanje PEKP že pokazale prve vrzeli med načrtovanjem in izvedljivostjo posameznih ukrepov v razpoložljivem času.

Stanje pri koriščenju sredstev evropske kohezijske politike v okviru izvajanja Programa evropske kohezijske politike v programskem obdobju 2021–2027 (PEKP) je sledeče:

* odločitve o podpori v skupni vrednosti 1.249.846.682 EUR (EU del), kar je 40 % vseh razpoložljivih sredstev;
* znesek potrjenih operacij v skupni vrednosti 798.604.468 EUR (EU del), kar je 26 % razpoložljivih sredstev;
* izplačila iz državnega proračuna v skupni vrednosti 153.122.032 EUR (EU del), kar je 5 % razpoložljivih sredstev.

Trenutne analize izvajanja PEKP kažejo, da v primeru ne-ukrepanja obstaja tveganje izgube dodeljenih sredstev.

Iz pregleda po prednostnih nalogah oziroma vsebinah izdanih odločitev o podpori, predvsem pa podpisanih pogodb o sofinanciranju (potrjene operacije) je moč razbrati, da napredek pri koriščenju sredstev EKP predstavljajo predvsem t.i. mehki ukrepi s področja znanja in spretnosti, medtem ko pri infrastrukturnih ukrepih še ni vidnega napredka.

Podatki o certificiranih izdatkih na polovici programskega obdobja jasno narekujejo potrebo po spremembi programa, ki pri izvajanju močno odstopa od načrtovane dinamike po posameznih letih. Dodaten razlog za pristop k spremembi obstoječega PEKP pa predstavlja sprejem Uredbe STEP (Uredba (EU) 2024/795) o vzpostavitvi platforme za strateške tehnologije za Evropo, katere cilj je uporaba obstoječih instrumentov financiranja z namenom pospešitve izvajanja in omogočitve mobilizacije višjih zneskov finančne podpore za zeleni in digitalni prehod.

Pristop k spremembi PEKP 2021–2027:

* doda se nov specifični cilj na Cilju politike 1 - Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT, in sicer Specifični cilj RSO1.6 »Razvoj ali proizvodnja kritičnih tehnologij«,
* izdela se vmesni pregled z oceno izvajanja Programa PEKP ter identificira ukrepe, ki predstavljajo večje tveganje pri uresničevanju ciljev načrtovanih ciljev in kazalnikov.

Poročilo o izvajanju evropske kohezijske politike 2014–2020 povzema pregled stanja v okviru Operativnega programa za izvajanje evropske kohezijske politike v obdobju 2014–2020 na dan 30. 6. 2025. Za omenjeno obdobje so bile do konca leta 2024 izdane vse odločitve o podpori ter izvedena vsa izplačila, trenutno pa še poteka zaključevanje operacij oz. Operativnega programa kot celote.

# UVOD

Evropska unija s finančnimi sredstvi podpira projekte in programe na različnih področjih, kot so regionalni in urbani razvoj, zaposlovanje in socialno vključevanje, kmetijstvo in razvoj podeželja, pomorske zadeve in ribištvo, raziskave in inovacije, podpora malim in srednje velikim podjetjem ipd.

Upravljanje proračunskih sredstev EU poteka v partnerstvu med EK in državo članico v skladu z načelom deljenega upravljanja, in sicer predvsem upravljanje sredstev strukturnih in investicijskih skladov, ki jih urejajo skupna določila, opredeljena v Skupnem strateškem okviru.

Predmet poročila je podati informacijo o izvajanju programov evropske kohezijske politike, ki jih Ministrstvo za kohezijo in regionalni razvoj (MKRR), v vlogi organa upravljanja (OU) za evropske strukturne in investicijske sklade, izvaja v sodelovanju s 15 posredniškimi telesi in Ministrstvom za finance. V programskem obdobju 2021–2027 se izvaja Program evropske kohezijske politike (PEKP), v okviru katerega se izvajajo projekti sofinancirani iz štirih skladov: Kohezijskega sklada (KS), Evropskega sklada za regionalni razvoj (ESRR), Evropskega socialnega sklada plus (ESS+) in Sklada za pravični prehod (SPP). Slovenija je v programskem obdobju 2021–2027 upravičena do 3,2 milijarde evrov evropskih sredstev.

V okviru programskega obdobja 2014–2020 pa se izvaja Operativni program za izvajanje evropske kohezijske politike 2014–2020, s ciljem »naložbe za rast in delovna mesta«, ki je omogočil koriščenje sredstev v vrednosti 3,336 milijarde evrov[[1]](#footnote-2) iz treh skladov: Evropski sklad za regionalni razvoj (ESRR), Evropski socialni sklad (ESS) in Kohezijski sklad (KS). Gre za znatna in pomembna razvojna sredstva, za katera mora država članica zagotoviti, da bodo zakonito, gospodarno in učinkovito porabljena, zastavljeni cilji pa uspešno doseženi.

Namen poročila je redno in celovito obveščanje Vlade RS in pristojnega odbora Državnega zbora RS o napredku pri izvajanju evropske kohezijske politike (EKP) .

Poročilo je pripravil MKRR v vlogi OU v sodelovanju s posredniškimi telesi (PT), ki so vključeni v izvajanje EKP – Ministrstvo za gospodarstvo, turizem in šport (MGTŠ), Ministrstvo za naravne vire in prostor (MNVP), Ministrstvo za infrastrukturo (MZI), Ministrstvo za okolje, podnebje in energijo (MOPE), Ministrstvo za delo, družino, socialne zadeve in enake možnosti (MDSSZ), Ministrstvo za pravosodje (MP), Ministrstvo za javno upravo (MJU), Ministrstvo za vzgojo in izobraževanje (MVI), Ministrstvo za visoko šolstvo, znanost, in inovacije (MVZI), Ministrstvo za zdravje (MZ), Ministrstvo za kulturo (MK), Ministrstvo za kohezijo in regionalni razvoj v vlogi posredniškega telesa (MKRR PT), Ministrstvo za solidarno prihodnost (MSP), Ministrstvo za digitalno preobrazbo (MDP), Združenje mestnih občin Slovenije (ZMOS) in organom za potrjevanje/računovodenje - Ministrstvo za finance (MF).

Poročilo je strukturirano tako, da najprej podaja pregled izvajanja programskega obdobja 2021–2027, v nadaljevanju pa so predstavljene tudi aktivnosti, povezane z zaključevanjem programskega obdobja 2014–2020. Vsi predstavljeni podatki se nanašajo na stanje na presečni datum 30. 6. 2025.

# PROGRAMSKO OBDOBJE 2021–2027

Evropski svet je na izrednem zasedanju 21. 7. 2020 sprejel sklep oz. dogovor glede Večletnega finančnega okvira za obdobje 2021–2027 in instrumenta za okrevanje „NextGenerationEU“ (višino sredstev) ter ključne elemente (stopnje sofinanciranja, tematske osredotočenosti, ipd.). Sveženj kohezijskih uredb je bil sprejet 24. 6. 2021, s čimer so bile podane pravne podlage za pripravo in oddajo nacionalnih programov EKP za obdobje 2021-2027 ter s čimer so bili dokončno opredeljeni ključni elementi.

## DEJAVNOSTI, POVEZANE S PROGRAMOM EKP 2021–2027

Vlada RS je s sklepom številka 54402-7/2019/6 z dne 18. 7. 2019naložila takratni SVRK, da v sodelovanju z ministrstvi, vladnimi službami in partnerji pripravi programske dokumente za izvajanje EKP za obdobje 2021–2027 +.

Paket dokumentov, ki jih je morala Slovenija v okviru programiranja pripraviti, obsega:

* programske dokumente, tj. dokumente, na podlagi katerih se sredstva Sloveniji dodelijo v deljeno upravljanje, in sicer program (trenutno operativni program) in sporazum o partnerstvu (kot samostojni dokument ali del programa);
* dokumente (strategije, akcijski načrti, resolucije ipd.) in predpise, ki zagotavljajo izpolnjevanje tematskih omogočitvenih pogojev;
* opise izpolnjevanja horizontalnih omogočitvenih pogojev (predhodne pogojenosti iz obdobja 2014–2020 so nadomestili t.i. omogočitveni pogoji). Teh je manj, bolj so osredotočeni na cilje zadevnega sklada in, za razliko od obdobja 2014–2020, se spremljajo in izvajajo v celotnem obdobju. Načelo se bo okrepilo na naslednje načine: države članice ne bodo mogle prijaviti odhodkov v zvezi s specifičnimi cilji, dokler omogočitveni pogoj ne bo izpolnjen. S tem bo zagotovljeno, da bodo vse sofinancirane operacije v skladu z okvirom politike EU;
* predloge za poenostavljene oblike stroškov.

### 1.1.1 Sporazum o partnerstvu

Sporazum o partnerstvu določa strateške usmeritve za načrtovanje programov ter ureditve za učinkovito in uspešno uporabo ESRR, ESS+, KS, SPP in ESPRA v obdobju od začetka 2021 do konca 2027.

V začetku drugega polletja 2022 je potekalo še zadnje intenzivno usklajevanje Sporazuma o partnerstvu 2021–2027 z EK. Slovenija je tako po izredno trdem delu in usklajevanju 15. 7. 2022 sporazum posredovala EK, ki ga je uradno potrdila 12. 9. 2022.

Republika Slovenija načrtuje podporo petim ciljem politik, ki jim dodaja še specifični cilj SPP. Preko njih je dana prednost področjem, kjer ima Slovenija zaznane vrzeli: ukrepi za dvig produktivnosti, digitalizacija, infrastrukturne vrzeli - železniška povezljivost, trajnostna mobilnost, manjkajoči večji sistemi za odvajanje in čiščenje odpadnih voda, tretja razvojna os, (večji) sistemi za zagotavljanje ustrezne kakovosti pitne vode, energetska prenova stavb, vlaganja v obnovljive vire energije, področje izobraževanja ipd.

V Sloveniji se bodo izvajali naslednji pristopi za naslavljanje posebnih potreb regij in območij:

* za trajnostni razvoj mest celostne teritorialne naložbe (CTN),
* za lokalni razvoj, ki ga vodi skupnost (CLLD) in
* za regionalni razvoj pa drugo teritorialno orodje, ki podpira pobude, ki jih je zasnovala država članica (DRR).

Ukrepi EKP 2021–2027 bodo skladno z načelom komplementarnosti kombinirani s sredstvi Mehanizma za okrevanje in odpornost.

### 1.1.2 Program evropske kohezijske politike v obdobju 2021–2027

Za obdobje 2021–2027 je na nacionalni ravni pripravljen en (operativni) PEKP, ki zajema financiranje iz štirih skladov:

* Kohezijski sklad (celotna Slovenija),
* Evropski sklad za regionalni razvoj (ločen na kohezijsko regijo Vzhodna Slovenija (KRVS) in kohezijsko regijo Zahodna Slovenija (KRZS) glede na določen finančni razrez s strani EK),
* Evropski socialni sklad plus (ločen na kohezijsko regijo Vzhodna Slovenija in kohezijsko regijo Zahodna Slovenija glede na določen finančni razrez s strani EK),
* Sklad za pravični prehod (za dve premogovniški regiji - Zasavje in Šaleška dolina).

Za razliko od programskega obdobja 2014-2020 je v obdobju 2021–2027 oz. PEKP dodatno vključen Sklad za pravični prehod. S sredstvi tega sklada se dodatno zagotavlja podpora ljudem, gospodarstvu in okolju na območjih, ki se soočajo z resnimi socialno-ekonomskimi izzivi zaradi prehoda na energetske in podnebne cilje Unije za leto 2030 ter na podnebno nevtralno gospodarstvo Unije do leta 2050.

Slovenija je v obdobju 2021–2027 razdeljena na dve kohezijski regiji - Zahodno Slovenijo in Vzhodno Slovenijo. Stopnja sofinanciranja projektov je do največ 40 % za kohezijsko regijo Zahodna Slovenija in 85 % za kohezijsko regijo Vzhodna Slovenija. Skupno je v okviru PEKP 2021–2027 Sloveniji na voljo 3,2 milijarde EUR, ki jih lahko izkoristi do konca leta 2029.

Vsebine PEKP so razdeljene v pet ciljev politik (CP), kot jih je določila EK z Uredbo o skupnih določbah (EU) 2021/1060. Slovenija je dodaten, kot 6. specifičen cilj, opredelila Sklad za pravični prehod. V skladu s Strategijo razvoja Slovenije do 2030 je Slovenija opredelila deset prednostnih nalog, znotraj katerih so določeni posamezni specifični cilji, skladno z Uredbo o skupnih določbah (EU) 2021/1060. Prednostna naloga lahko uporabi podporo iz enega ali več skladov, razen če prejme podporo iz SPP. Prednostna naloga je sestavljena iz enega ali več specifičnih ciljev. V okviru priprave PEKP je Slovenija pri oblikovanju prednostnih področij vlaganj izhajala iz Strategije razvoja Slovenije 2030, Poročila o razvoju 2021 ter strateških prioritet Evropske komisije, predvsem na področjih zelenega in digitalnega prehoda ter vzpostavitve gospodarstva za ljudi.

Sredstva tehnične podpore (TP) se izvajajo po pavšalni stopnji na podlagi napredka pri izvajanju PEKP in bodo tako del vsake prednostne naloge programa in ne bodo vključena v obliki ločene prednostne naloge, kot doslej. Povrnjena bodo po pavšalni stopnji glede na sklad, regijo in upravičene izdatke, ki jih bo Slovenija vključila v zahtevke za izplačilo in posredovala EK.

Program je bil s strani EK potrjen 12. 12. 2022.

### 1.1.3 Izvedbene določbe

V Sloveniji je za koordinacijo Sporazuma o partnerstvu ter izvajanje PEKP vzpostavljen sistem upravljanja in nadzora v okviru odgovornosti države članice v deljenem upravljanju, delovanje pa je zagotovljeno v skladu z načelom dobrega finančnega poslovodenja in ključnimi zahtevami iz regulatornega okvira EKP v obdobju 2021–2027.

OU je v sodelovanju z relevantnimi deležniki pripravil Uredbo o izvajanju uredb (EU) in (Euratom) na področju izvajanja evropske kohezijske politike v obdobju 2021–2027 za cilj naložbe za rast in delovna mesta, ki je bila objavljena v Uradnem listu št. 21/2023 z dne 17. 2. 2023, ter Opis sistema upravljanja in nadzora za izvajanje PEKP. Pripravljena so bila tudi pripadajoča področna navodila, ki jih je, prav

tako v sodelovanju s pristojnimi resorji, pripravil OU. Celoten napredek je dostopen na spletnem naslovu: <https://evropskasredstva.si/evropska-kohezijska-politika/>.

# IZVAJANJE PROGRAMA EKP 2021–2027

V okviru razpoložljivih sredstev za programsko obdobje 2021–2027 je razdelitev sredstev po skladih naslednja:

* ESRR: 1.545.686.286 EUR;
* ESS+: 611.504.805 EUR;
* KS: 700.675.721 EUR;
* SPP: 248.773.600 EUR.

V okviru razdelitve razpoložljivih sredstev posameznih skladov glede na geografsko upravičenost, kamor spada razdelitev na obe kohezijski regiji, je stanje naslednje:

* kohezijski regiji Zahodna Slovenija je iz ESRR in ESS+ skupaj namenjenih 513 mio EUR razpoložljivih sredstev;
* kohezijski regiji Vzhodna Slovenija je iz ESRR in ESS+ skupaj namenjenih 1,644 mrd EUR razpoložljivih sredstev;
* obema regijama je skupaj na voljo 700 mio EUR iz sklada KS, ki se ne deli med regijama in se izvaja na območju celotne Slovenije;
* izvajanje SPP ni vezano na geografsko upravičenost med kohezijski regiji, temveč je namenjeno regijam, ki so upravičena območja pravičnega prehoda; v Sloveniji sta to dve premogovni regiji: Savinjsko-šaleška in Zasavska.

KRZS se uvršča med razvite regije, KRVS pa med manj razvite regije, kar pomeni različno stopnjo sofinanciranja s strani EK. Ker pa so tudi v KRZS kljub splošni večji razvitosti prisotne velike razlike v stopnji razvitosti med razvojnimi regijami in znotraj njih, proračun RS zagotavlja ustrezno višino nacionalnega prispevka, ki omogoča ustrezno izvedbo operacij v obeh kohezijskih regijah.

S sprejemom nacionalne uredbe se je lahko začelo izvajanje EKP 2021–2027. V juniju 2023 je bila izdana prva odločitev o podpori, ki predstavlja dejanski začetek izvajanja PEKP.

Tudi v okviru EKP 2021–2027, ne glede na razdelitev po skladih ali kohezijskih regijah, izvajanje EKP zajema različne vidike, od finančnega, kamor se lahko šteje napredek, vezan na uspešnost koriščenja EU sredstev, do vsebinskega, kjer je moč spremljati vsebinski napredek na posamezni prednostni osi.

Sistem koriščenja EKP tudi v tem programskem obdobju obsega več faz, ki si sledijo v sosledju:

1. **FAZA:** OU oceni vlogo PT za odobritev evropskih sredstev za posamični javni razpis/projekt oziroma program. V kolikor je vloga skladna z vsebino PEKP, OU izda odločitev o podpori PT.
2. **FAZA:** PT izvedejo postopke izbora (npr. objavijo javne razpise), dodelijo sredstva in sklenejo pogodbe o sofinanciranju z upravičenci, kar je podlaga za dejansko financiranje projektov/operacij z sredstev EKP.
3. **FAZA:** izvedba ~~projekta~~ operacije (upravičenec, izvajalci) v skladu s pogodbo o sofinanciranju. Za izvedene aktivnosti upravičenci PT izstavijo račune (zahtevke za izplačila, v nadaljnjem besedilu: ZZI), ki se nato plačajo (založijo) iz državnega proračuna.
4. **FAZA:** predstavlja prenos plačanih in preverjenih ZZI iz e-MA2 v informacijski sistem organa za računovodenje (e-CA2). Organ za računovodenje, ki deluje v okviru MF, ZZI-je pregleda, jih potrdi, izvede povračilo sredstev EU iz podračuna na Banki Slovenije v državni proračun in nato Evropski komisiji pošlje zahtevek za povračilo sredstev. Četrta faza predstavlja koriščenje sredstev.
5. **FAZA:** predstavlja preverjanje zahtevkov pri EK in plačilo sredstev iz proračuna EU na podračune pri Banki Slovenija.

V tabeli 1 je predstavljen finančni napredek po skladih in po geografski upravičenosti za obdobje od 1. 1. 2021 do 30. 6. 2025 ter finančni napredek po posameznih fazah izvajanja EKP.

Tabela 1: Stanje izvajanja Programa EKP 2021–2027 po skladih in regijah skupaj: obdobje od 1. 1. 2021 do 30. 6. 2025

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Sklad** | **Regija** | **Pravice porabe brez tehnične pomoči\*** | **Odločitve o podpori 30. 6. 2025\*\*** | | **Potrjene operacije 30. 6. 2025\*\*\*** | | **Izplačila iz DP 30. 6. 2025\*\*\*\*** | |
| EU del (EUR) | EU del (EUR) | % EU del | EU del (EUR) | % EU del | EU del (EUR) | % EU del |
| 4/3\*100 | 6/3\*100 | 8/3\*100 |
| 1 | 2 | 3 | 4 | 5 | 6 | 7 | 8 | 9 |
| ESRR | Zahod | 370.648.766 | 173.032.527 | 47% | 95.964.841 | 26% | 26.667.649 | 7% |
| Vzhod | 1.175.037.520 | 486.181.563 | 41% | 273.542.346 | 23% | 59.582.285 | 5% |
| **Skupaj ESRR** | | **1.545.686.286** | **659.214.090** | **43%** | **369.507.187** | **24%** | **86.249.934** | **6%** |
| ESS+ | Zahod | 142.107.283 | 59.551.439 | 42% | 47.488.245 | 33% | 6.080.641 | 4% |
| Vzhod | 469.397.522 | 224.065.564 | 48% | 229.945.667 | 49% | 23.571.142 | 5% |
| **Skupaj ESS+** | | **611.504.805** | **283.617.002** | **46%** | **277.433.912** | **45%** | **29.651.783** | **5%** |
| KS | Celotna SI | 700.675.721 | 203.116.760 | 29% | 123.129.771 | 18% | 28.186.458 | 4% |
| **Skupaj KS** | | **700.675.721** | **203.116.760** | **29%** | **123.129.771** | **18%** | **28.186.458** | **4%** |
| SPP | Celotna SI | 248.773.600 | 103.898.829 | 42% | 28.533.599 | 11% | 9.033.858 | 4% |
| **Skupaj SPP** | | **248.773.600** | **103.898.829** | **42%** | **28.533.599** | **11%** | **9.033.858** | **4%** |
| PEKP | Zahod | 512.756.049 | 232.583.966 | 45% | 143.453.086 | 28% | 32.748.290 | 6% |
| Vzhod | 1.644.435.042 | 710.247.127 | 43% | 503.488.013 | 31% | 83.153.426 | 5% |
| Celotna SI - KS | 700.675.721 | 203.116.760 | 29% | 123.129.771 | 18% | 28.186.458 | 4% |
| Celotna SI - SPP | 248.773.600 | 103.898.829 | 42% | 28.533.599 | 11% | 9.033.858 | 4% |
| **SKUPAJ** | | **3.106.640.412** | **1.249.846.682** | **40%** | **798.604.468** | **26%** | **153.122.032** | **5%** |

Vir: IS OU e-MA2, MFERAC

\* Razpoložljiva sredstva/pravice porabe EKP za obdobje 2021−2027 (EU del) – Program EKP 2021–2027.

\*\* Odločitve o podpori zajemajo vrednost vlog za posamezen projekt, program ali javni razpis/poziv, brez neupravičenih stroškov.

\*\*\* Potrjene operacije pomenijo pogodbe o sofinanciranju oziroma odločitve o podpori, kadar je upravičenec neposredni proračunski uporabnik.

\*\*\*\* Izplačila iz državnega proračuna (vir: MFERAC, izpis na dan 8. 7. 2025 za obdobje do 30. 6. 2025).

Tabela 2 prikazuje stanje izvajanja v celotnem obdobju izvajanja do konca junija 2025:

* odločitve o podpori v skupni vrednosti 1.249.846.682 EUR (EU del), kar je 40 % vseh razpoložljivih sredstev (1. faza);
* znesek potrjenih operacij v skupni vrednosti 798.604.468 EUR (EU del), kar je 26 % razpoložljivih sredstev (2. faza);
* izplačila iz državnega proračuna v skupni vrednosti 153.122.032 EUR (EU del), kar je 5 % razpoložljivih sredstev (3. faza).

Slovenija na podlagi PEKP izvaja naslednje vsebine v okviru 10 prednostnih nalog:

* 1. PREDNOSTNA NALOGA: Inovacijska družba znanja;
* 2. PREDNOSTNA NALOGA: Digitalna povezljivost;
* 3. PREDNOSTNA NALOGA: Zelena preobrazba za podnebno nevtralnost;
* 4. PREDNOSTNA NALOGA: Trajnostna urbana mobilnost;
* 5. PREDNOSTNA NALOGA: Trajnostna (čez)regionalna mobilnost in povezljivost;
* 6. PREDNOSTNA NALOGA: Znanja in spretnosti ter odzivni trg dela;
* 7. PREDNOSTNA NALOGA: Dolgotrajna oskrba in zdravje ter socialna vključenost;
* 8. PREDNOSTNA NALOGA: Trajnostna turizem in kultura;
* 9. PREDNOSTNA NALOGA: Trajnostni razvoj lokalnih območij;
* 10. PREDNOSTNA NALOGA: Prestrukturiranje premogovnih regij;

Do 30. 6. 2025 je bilo skupno certificiranih 113.572.189,24 EUR (EU del) izdatkov, kar predstavlja 4 % razpoložljivih sredstev.

Tabela 2: Stanje izvajanja Programa EKP 2021–2027 po prednostnih nalogah skupaj: obdobje od 1. 1. 2021 do 30. 6. 2025

|  |  |  |  |  |  |  |  |
| --- | --- | --- | --- | --- | --- | --- | --- |
| **Prednostna naloga** | **Pravice porabe brez tehnične pomoči\*** | **Odločitve o podpori 30. 6. 2025\*\*** | | **Potrjene operacije 30. 6. 2025\*\*\*** | | **Izplačila iz DP 30. 6. 2025\*\*\*\*** | |
|
| EU del (EUR) | EU del (EUR) | % EU del | EU del (EUR) | % EU del | EU del (EUR) | % EU del |
| 3/2\*100 | 5/2\*100 | 7/2\*100 |
| 1 | 2 | 3 | 4 | 5 | 6 | 7 | 8 |
| PN 1 - Inovacijska družba znanja | 707.511.069 | 302.684.275 | 43% | 222.103.369 | 31% | 56.421.030 | 8% |
| PN 2 - Digitalna povezljivost | 19.662.744 | 0 | 0% | 0 | 0% | 0 | 0% |
| PN 3 - Zelena preobrazba za podnebno nevtralnost | 739.117.182 | 337.155.122 | 46% | 173.560.903 | 23% | 39.584.255 | 5% |
| PN 4 - Trajnostna urbana mobilnost | 53.917.253 | 18.916.283 | 35% | 0 | 0% | 0 | 0% |
| PN 5 - Trajnostna (čez)regionalna mobilnost in povezljivost | 511.031.161 | 115.665.666 | 23% | 73.548.677 | 14% | 11.985.053 | 2% |
| PN 6 - Znanja in spretnosti ter odzivni trg dela | 439.423.865 | 192.481.592 | 44% | 203.941.722 | 46% | 19.294.234 | 4% |
| PN 7 - Dolgotrajna oskrba in zdravje ter socialna vključenost | 282.311.001 | 107.180.011 | 38% | 73.492.189 | 26% | 10.357.549 | 4% |
| PN 8 - Trajnostna turizem in kultura | 19.661.752 | 13.804.652 | 70% | 0 | 0% | 0 | 0% |
| PN 9 - Trajnostni razvoj lokalnih območij | 85.230.785 | 58.060.252 | 68% | 23.424.008 | 27% | 6.446.055 | 8% |
| PN 10 - Prestrukturiranje premogovnih regij | 248.773.600 | 103.898.829 | 42% | 28.533.599 | 11% | 9.033.858 | 4% |
| **SKUPAJ** | **3.106.640.412** | **1.249.846.682** | **40%** | **798.604.468** | **26%** | **153.122.032** | **5%** |

Vir: IS OU e-MA2, MFERAC

\* Razpoložljiva sredstva/pravice porabe EKP brez tehnične pomoči za obdobje 2021−2027 (EU del) – Program EKP 2021–2027.

\*\* Odločitve o podpori zajemajo vrednost vlog za posamezen projekt, program ali javni razpis/poziv, brez neupravičenih stroškov.

\*\*\* Potrjene operacije pomenijo pogodbe o sofinanciranju oziroma odločitve o podpori, kadar je upravičenec neposredni proračunski uporabnik.

\*\*\*\* Izplačila iz državnega proračuna (vir: MFERAC, izpis na dan 8. 7. 2025 za obdobje do 30. 6. 2025).

## CELOSTNI TERITORIALNI RAZVOJ

### Lokalni razvoj, ki ga vodi skupnost (CLLD)

Na območju države v programskem obdobju 2021–2027 deluje 37 lokalnih akcijskih skupin (LAS).

V okviru izvajanja operacij ~~projektov~~ je bilo do 30. 6. 2025 za 36 LAS izdano pozitivno mnenje k objavi javnega poziva na predložene osnutke, ki so jih oddali v pregled na MKRR v letu 2024. Temu posledično je sledila objava javnih pozivov na spletnih straneh LAS. Za preostali en LAS so postopki v teku (ali v pregledu na MKRR, ali v dopolnitvi na LAS). Dva LASa sta predložila v pregled osnutek besedila drugega javnega poziva v okviru ESRR sredstev. Do 30. 6. 2025 je PT MKRR prejel v pregled 96 vlog v skupni višini zaprošenih sredstev za sofinanciranje 6,5 mio EUR. Vsebinski pregled vlog se izvaja, nobena vloga še ni bila potrjena. Prve pogodbe o sofinanciranju z upravičenci bodo podpisane v drugi polovici leta 2025.

V okviru upravljanja LAS so v obdobju poročanja vsi LASi v skladu z Uredbo LEADER/CLLD oddali zahtevek na Agencijo RS za kmetijske trge in razvoj podeželja. V okviru sklada ESRR je naslednji rok za oddajo zahtevka 15.10. 2025.

### Celostne teritorialne naložbe (CTN)

CTN je namenjen trajnostnemu razvoju mest, kjer so upravičenci mestne občine (12), ki morajo imeti sprejete Trajnostne urbane strategije, iz katerih izhajajo predlogi za predvidene ukrepe. Za izvajanje CTN v obdobju 2021–2027 je namenjenih 127 mio EUR ESRR sredstev.

Mehanizem CTN se izvaja na treh specifičnih ciljih in sicer: RSO 2.7 – zelene infrastrukture, RSO 2.8 – trajnostna mobilnost in RSO 5.1 – učinkovita raba prostora v urbanih območjih. PT ZMOS je v oktobru in novembru 2023 objavilo prva tri povabila za izbor operacij na vseh treh specifičnih ciljih. Izbranih je bilo 39 operacij, od tega je bilo 25 popolnih vlog za odločitev o podpori, za katere je OU izdal odločitve o podpori v skupni vrednosti 44,2 mio EUR. Naslednja štiri povabila je PT ZMOS objavilo v marcu, aprilu in maju 2025, na katerih je bilo izbranih do sedaj 29 operacij, na povabilu za RSO 2.8 je izbor predviden v mesecu avgustu 2025, upravičenci so predložili 19 vlog za operacije. Mestne občine (upravičenci) so pričele s pripravo vlog za odločitev o podpori in usklajevanjem le-teh s PT MOPE in PT MNVP.

V mesecu aprilu 2025 so bila posodobljena navodila OU za izvajanje mehanizma CTN v smeri dodatne razjasnitve procesnih korakov in skrajšanja obdobja priprave in obravnave vlog.

V okviru CTN se na RSO 5.1 izvajajo tri operacije strateškega pomena, in sicer so to projekti Evropske prestolnice kulture: SUPER 8, EPK GO!2025 - Revitalizacija trga Evrope in EPK GO!2025 - EPIC, za katere je OU izdal odločitve o podpori v skupni vrednosti 3,9 mio EUR.

### Dogovor za razvoj regij (DRR)

Za programsko obdobje 2021–2027 je potrjenih vseh 12 regionalnih razvojnih programov. Na tej podlagi je bilo junija 2023 objavljeno Povabilo razvojnim svetom regij za pripravo in podpis dogovorov za razvoj regij za programsko obdobje 2021−2027. Predmet povabila iz junija 2023 je bilo sofinanciranje projektov v okviru naslednjega cilja evropske kohezijske politike: »Prednostna naloga: 1. Inovacijska družba znanja, RSO1.3, Krepitev trajnostne rasti in konkurenčnosti malih in srednjih podjetij ter ustvarjanje delovnih mest v malih in srednjih podjetjih, med drugim s produktivnimi naložbami (ESRR)« – Podjetno nad izzive (PONI), v višini 18,47 mio EUR. Rok za posredovanje osnutkov dogovorov za razvoj regij je bil 30. 10. 2023. Dogovori za razvoj regij za zgoraj navedene vsebine so sklenjeni z vsemi 12 regijami.

Povabilo razvojnim svetom regij za pripravo dogovorov za razvoj regij se je z objavo MKRR dne 29. 3. 2024 dopolnilo (dne 24. 6. 2024 so bile objavljene še nekatere spremembe te dopolnitve) z naslednjimi vsebinami:

* specifični cilj: RSO 1.3, Krepitev trajnostne rasti in konkurenčnosti malih in srednjih podjetij ter ustvarjanje delovnih mest v malih in srednjih podjetjih, med drugim s produktivnimi naložbami, sofinanciranje iz ESRR - Podjetniški inkubatorji, skupna vrednost 10 mio EUR;
* specifični cilj: RSO 2.5, Spodbujanje dostopa do vode in trajnostnega gospodarjenja z vodnimi viri, sofinanciranje iz KS - odprava neskladij v aglomeracijah s skupno obremenitvijo, enako ali večjo od 2.000 PE, skupna vrednost 217,11 mio EUR;
* specifični cilj: RSO 2.5, Spodbujanje trajnostnega gospodarjenja z vodnimi viri z urejanjem vodovodnih sistemov nad 10.000 prebivalcev, sofinanciranje iz KS, skupna vrednost 85 mio EUR;
* specifični cilj: RSO 2.7, Izboljšanje varstva in ohranjanja narave ter biotske raznovrstnosti in zelene infrastrukture, tudi v mestnem okolju in zmanjšanje vseh oblik onesnaževanja, sofinanciranje iz ESRR, skupna vrednost 39,73 mio EUR;
* specifični cilj: RSO 3.2, Razvoj in krepitev trajnostne, pametne in intermodalne nacionalne, regionalne in lokalne mobilnosti, odporne proti podnebnim spremembam, vključno z boljšim dostopom do omrežja TEN-T in čezmejno mobilnostjo, sofinanciranje iz KS:
* spodbujanje trajnostne mobilnosti na horizontalni ravni, skupna vrednost 6,47 mio EUR,
* zagotavljanje povezljivosti kolesarske infrastrukture na državni ravni, skupna vrednost 81,76 mio EUR.

Dopolnitev povabila razvojnim svetom regij je bila pripravljena v sodelovanju še s pristojnimi tremi drugimi ministrstvi in sicer: MNVP, MOPE in MZI.

Vse regije so do roka za posredovanje osnutkov dopolnitev dogovorov s strani regij za zgoraj navedene vsebine, ki je bil 30. 10. 2024, posredovale dopolnjene in regijsko usklajene projektne predloge.

V nadaljnjem postopku so bili slednji predhodno pregledani s strani MKRR ter naknadno predloženi v vsebinski pregled na pristojno ministrstvo (MKRR, MOPE, MZI in MNVP). Za vsak specifični cilj je sledil teritorialni razvojni dialog z vsako regijo, kjer so bili projektni predlogi nadaljnje obravnavani in usklajevani.

Pristojna ministrstva so na podlagi prejetih projektnih predlogov v skladu z besedilom Povabila izdala soglasja k projektom za uvrstitev v dogovore za razvoj regij v skupni vrednosti sofinanciranja 411,2 mio EUR.

Izbrani projekti iz prve dopolnitve povabila so v dogovore za razvoj regij vključeni s sklenjenimi dodatki. Do 30. 6. 2025 so bili podpisani dodatki k dogovorom za razvoj regij z vsemi dvanajstimi regionalnimi razvojnimi regijami.

## SKLAD ZA PRAVIČNI PREHOD (SPP)

Na pobudo in v sodelovanju z regijama sta bili v letu 2024 pripravljeni sprememba Območnega načrta za pravični prehod SAŠA (v nadaljevanju: ONPP SAŠA) in sprememba ONPP Zasavje za zagotavljanje sinergij s projekti financirani v okviru instrumenta posojil za javni sektor (3. steber Mehanizma za pravični prehod). Spremembo PEKP ter spremembi ONPP SAŠA in ONPP Zasavje je dne 22. 11. 2024 potrdila EK.

Podatki o stanju izvajanja v celotnem obdobju kažejo, da izvajanje poteka počasneje od načrtovane dinamike, kljub temu pa je od 248 mio EUR v okviru Sklada za pravični prehod skupaj izdanih odločitev o podpori za 157,6 mio EUR (63 %). Izplačila iz proračuna RS so realizirana v skupni višini 9.033.857,658 mio EUR EU dela, kar predstavlja 4 % glede na pravice porabe.

V letu 2023 in prvi polovici 2024 je bila izdana odločitev o podpori za operacijo strateškega pomena, Center za demonstracije in usposabljanje za brezogljične tehnologije (Center DUBT) ter objavljeni štirje javni razpisi:

* JR za sofinanciranje projektov izgradnje ekonomsko – poslovne infrastrukture v Zasavski premogovni regiji;
* JR za sofinanciranje projektov izgradnje ekonomsko poslovne infrastrukture (podjetniških inkubatorjev) v Zasavski in Savinjsko-Šaleški (SAŠA) premogovni regiji;
* JR za spodbujanje investicij za gospodarsko prestrukturiranje v zasavski in Savinjsko-Šaleški premogovni regiji v okviru sklada za pravični prehod v obdobju 2024–2027 ter
* JR za sofinanciranje projektov izgradnje ekonomsko-poslovne infrastrukture Savinjsko-Šaleški (SAŠA) premogovni regiji v okviru Sklada za pravični prehod v obdobju 2023–2027.

V drugem polletju 2024 je bilo v okviru postopka izbora operacij na JR za spodbujanje investicij za gospodarsko prestrukturiranje v zasavski in Savinjsko-Šaleški premogovni regiji v okviru sklada za pravični prehod v obdobju 2024–2027 ugotovljeno veliko število oddanih vlog za kvalitetne investicijske projekte, s katerimi bi bilo mogoče hitreje gospodarsko prestrukturirati premogovni regiji, zato je bila sprejeta odločitev o povišanju razpisanih sredstev za 14.419.800 EUR. Javni razpis je bil februarja 2025 razveljavljen, tako da postopek izbora operacij ni bil zaključen. V zaključni fazi priprave je nov javni razpis.

V okviru postopka izbora operacij na JR za sofinanciranje projektov izgradnje ekonomsko-poslovne infrastrukture (podjetniških inkubatorjev) v Zasavski in Savinjsko-Šaleški (SAŠA) premogovni regiji je bila za Zasavje izbrana ena operacija, za Savinjsko-šaleško pa je bil javni razpis v tem delu preklican in se je zaključil brez izbora operacij, saj sta bili vlogi, ki sta prispeli na javni razpis pripravljeni tako, da glede na pogoje, cilje in merila javnega razpisa, rezultati operacij ne bi upravičevali načrtovanega vložka. Javni razpis za sofinanciranje projektov izgradnje ekonomsko-poslovne infrastrukture (podjetniških inkubatorjev) v Savinjsko-Šaleški (SAŠA) premogovni regiji je bil objavljen 7. 4. 2025; do 30. 6. 2025 postopek izbora operacij še ni bil zaključen.

V prvi polovici leta 2025 je bila izdana odločitev o podpori za operacijo strateškega pomena, Preobrazba sistema daljinskega ogrevanja Šaleške doline – 1. faza ter objavljena dva javna razpisa:

* Javni razpis Obogateno izvajanje kakovostnega in dostopnega učenja ter uvajanja krožnih vsebin v VIZ SAŠA regije in
* Javni razpis Obogateno izvajanje kakovostnega in dostopnega učenja ter uvajanja krožnih vsebin v VIZ Zasavske regije.

Ostali predvideni ukrepi so v usklajevanju in bodo predvidoma potrjeni v drugi polovici letu 2025.

## EVROPSKI SOCIALNI SKLAD PLUS (ESS+)

**Prednostna naloga 6: Znanja in spretnosti ter odzivni trg dela**

Aktivnosti Ministrstva za delo, družino, socialne zadeve in enake možnosti (v nadaljevanju: MDDSZ) tekoče izvaja programe za vključevane brezposelnih oseb z namenom čim hitrejše aktivacije brezposelnih oseb, povečanje njihove zaposljivosti z dvigom usposobljenosti temeljnih veščin ter izboljšanje pogojev vstopa na trg dela v okviru Zavoda RS za zaposlovanje (neformalno izobraževanje in usposabljanje na delovnem mestu). Pri operaciji Zaposli me+ je OU izdala spremembo odločitve o podpori, ki temelji na znižanju celotne vrednosti navedene operacije, na podlagi predloga spremembe Programa evropske kohezijske politike v obdobju 2021–2027 v Sloveniji z dne 31. 3. 2025, različica 3.0.

Izvajalci javnih razpisov, ki so bili izbrani v prejšnjem letu z mladinskim delom proti prekarnosti mladih in Temeljne kompetence 2023 – 2029 v okviru MVI, so tekoče izvajali aktivnosti po planiranih časovnicah. V okviru strateške operacije Platforma trga dela vzpostavljena posvetovalna skupina s predstavniki ključnih institucij, povezanih z delovanjem trga dela, v okviru katere je potekala obravnava predloga za izbor področij oz. sektorjev za izvedbo sektorskih analiz, v zaključni fazi je prva različica

Platforme trga dela kot spletne strani s pomembnimi podatki o razpoložljivih delovnih mestih in razpoložljivem kadru v realnem času.

V okviru projektov, ki naslavljajo predvsem modernizacijo storitev in povezovanje institucij na trgu dela se izvaja večina predvidenih aktivnosti izvaja, in sicer so pripravljena JN za krepitev digitalnega poslovanja, razvoj profiliranja, pripravljeni so protokoli sodelovanja med institucijami za obravnavo najbolj ranljivih ciljnih skupin, svetovalci za delodajalce izvajajo različne storitve in preverjajo potrebe delodajalcev za pozaposlitveno podporo.

V okviru ukrepa Podpora podjetjem za podaljševanje delovne aktivnosti (ASI+), ki je namenjen podaljševanju delovne aktivnosti starejših zaposlenih s krepitvijo njihovih kompetenc, odpravo stereotipov o starejših zaposlenih in opolnomočenju delodajalcev za upravljanje starajoče se delovne sile ter spodbujanje medgeneracijskega sodelovanja s prenosom znanj med generacijami, je objavljen JR za podporo podjetjem pri oblikovanju in uveljavljanju strategij in/ali načrtov ukrepov za učinkovito upravljanje starejših zaposlenih ter krepitvi njihovih kompetenc ASI+. Izveden je bil JR za krepitev socialnega dialoga.

Objavljen je Javni razpis za sofinanciranje projektov kariernih centrov za mlade+, pri katerem se sofinancirata dva večletna projekta kariernih centrov, ki zagotavljajo večjo dostopnost do storitev karierne orientacije za mlade. MDDSZ je objavilo javni razpis za sofinanciranje projektov socialnih partnerjev s ciljem krepitve usposobljenosti socialnih partnerjev v procesih socialnega dialoga, zlasti na področju politik trga dela in vseživljenjskega učenja ter v procesih dviga kakovosti delovnega okolja in pogojev za delo, tudi s ciljem podaljševanja obdobja delovne aktivnosti.

Potrdila se je neposredna potrditev operacije - program »Pridobitev izobrazbe 2024–2029« za ciljno skupino odrasli na celotnem območju Slovenije. Namen programa je povečati vključenost odraslih v vseživljenjsko učenje, pridobiti izobrazbo in poklicno kvalifikacijo odraslih in tako izboljšati ključne poklicne kompetence, ki jih odrasli potrebujejo zaradi potreb na trgu dela, večje zaposljivosti in mobilnosti ter aktivnega delovanja v sodobni družbi.

Ministrstvo za kulturo je objavilo JR izbor nacionalnega projekta kulturno-umetnostne vzgoje (KUV) za boljše povezovanje vzgojno-izobraževalnih zavodov (VIZ) in kulturnih ustanov. Namen javnega razpisa je tudi omogočiti razvoj regijskih mrež KUV in zagotoviti boljše sodelovanje kulturnih ustanov in ustvarjalcev, VIZ ter lokalnih skupnosti v nacionalni mreži KUV z namenom izboljšanja dostopnosti do kakovostnih vsebin in dejavnosti KUV na regijski in nacionalni ravni.

**Prednostna naloga 7 - “Dolgotrajna oskrba in zdravje ter socialna vključenost”** je namenjena spodbujanju socialne vključenosti in enakih možnosti za vse, s posebnim poudarkom na ranljivih skupinah. Cilj je zmanjševanje revščine in socialne izključenosti ter zagotavljanje dostopa do kakovostnih in trajnostnih socialnih in zdravstvenih storitev. Z operacijami se tako prispeva k večji socialni koheziji, izboljšanju kakovosti življenja prebivalcev ter krepitvi pravičnejše in bolj vključujoče družbe.

Ministrstvo za solidarno prihodnost (MSP) izvaja operacije namenjene izboljšanju kakovosti življenja ljudi z oviranostjo ter starejših, krepitvi sistema dolgotrajne oskrbe in razvoju sodobnih digitalnih rešitev, katerih cilj je vzpostavitev bolj dostopnega, pravičnega in trajnostnega sistema socialnega varstva in dolgotrajne oskrbe. **Projekt »Center za usmerjanje deinstitucionalizacije«** uvaja sistematičen proces deinstitucionalizacije (DI) na nacionalni ravni, katere namen je preobraziti institucije v raznolike storitve v skupnosti, ki ljudem z oviranostjo omogočajo življenje v domačem okolju. Podpira izvajanje Strategije za deinstitucionalizacijo 2024–2034 in krepi uresničevanje človekovih pravic. V zavodih bodo potekale aktivnosti za preselitev uporabnikov v bivalne enote v skupnosti, usposabljanje zaposlenih in ozaveščanje javnosti. Projekt bo odpravljal diskriminacijo in stigmo ter krepil individualizacijo storitev. Končni cilj je večja kakovost življenja ljudi z oviranostjo in večja dostopnost podpornih storitev v skupnosti. **Projekt »Digitalizacija sistema zapisovanja, shranjevanja in uporabe podatkov v dolgotrajni oskrbi in socialnem varstvu«** podpira digitalizacijo storitve dolgotrajne oskrbe (DO) in socialnega varstva (SV) v Sloveniji. Projekt postavlja temelje za enotni informacijski sistem na centrih

za socialno delo, ki bo ključni pogoj za izvajanje Zakona o dolgotrajni oskrbi (ZDOsk-1). Namen investicije je povezati obstoječe informacijske sisteme, izboljšati beleženje in izmenjavo podatkov ter omogočiti razvoj novih orodij za neposredno delo z ljudmi. Zagotovljena bodo tudi izobraževanja za ključne deležnike na 16 CSD-jih. Posebna pozornost je namenjena vzpostavitvi podatkovnih in analitskih baz pri Inštitutu RS za socialno varstvo. Projekt bo bistveno pripomogel k preglednejšemu in učinkovitejšemu upravljanju sistema DO in SV. **Projekt »KALMA - Koordinacija dela na vstopnih točkah za dolgotrajno oskrbo«** zagotavlja podporo pri vzpostavljanju vstopnih točk za dolgotrajno oskrbo na vseh 16 regijskih centrih za socialno delo. S tem se zagotavlja nemotena izvedba določb Zakona o dolgotrajni oskrbi (ZDOsk-1), informiranje javnosti in učinkovitejša pomoč upravičencem.

Ministrstvo za zdravje (MZ) izvaja projekte, ki nagovarjajo ključne zdravstvene in družbene izzive. Aktivnosti so usmerjene v krepitev preventivnih programov, izboljšanje dostopa do zdravstvenih storitev in razvoj novih modelov obravnave. **Projekt »Vzpostavitev stične točke za načrtovanje, razvoj, koordinacijo in spremljanje pilotnih programov na področju prepovedanih drog in prepovedanih snovi v športu«** uvaja celovit pristop k zmanjševanju škode zaradi uporabe drog. V okviru projekta se razvijajo mobilne ambulante za približevanje zdravstvene oskrbe uporabnikom, centri za zdravstveno okrevanje in reintegracijo, ter okrepljene povezave med zdravstvenimi in socialnimi storitvami. Nadgradnja testiranja izboljšuje sistem zgodnjega opozarjanja na področju prepovedanih drog in nedovoljenih snovi v športu. Projekt zagotavlja učinkovitejše spremljanje, prepoznavanje in odzivanje na tveganja, povezana z uporabo novih psihoaktivnih snovi, ter prispeva k varnejšemu okolju za mlade in športnike. **Projekt »Model zgodnje poklicne in zaposlitvene rehabilitacije v procesu vračanja na delo z vidika zdravja«** se osredotoča na razvoj modela zgodnje poklicne in zaposlitvene rehabilitacije za osebe s težavami v duševnem zdravju. Namen projekta je podpora pri vračanju na delo, zmanjšanje trajanja bolniških staležev ter preprečevanje prezgodnjih invalidskih upokojitev. Projekt vključuje tudi pripravo strokovnih podlag in ozaveščanje delodajalcev, strokovne javnosti ter institucij, kar prispeva k večji socialni vključenosti in ohranjanju zaposlenosti ranljivih skupin. **Projekt »Implementacija modela prvih posredovalcev v sistem nujne medicinske pomoči«** krepi sistem prvih posredovalcev pri nujni medicinski pomoči ter razvija in vzpostavlja celovit program za pomoč bolnikom ob nenadnih srčnih zastojih, možganskih kapeh, zadušitvah ali hudih krvavitvah. Cilj projekta je izboljšati preživetje in zmanjšati posledice teh življenjsko ogrožajočih stanj s hitrim in usposobljenim odzivom že pred prihodom nujne medicinske pomoči. **Projekt »Integrirana obravnava oseb s kronično ledvično boleznijo z vidika krepitve zdravstvene pismenosti in zmanjševanja neenakosti v zdravju«** je namenjen osebam s kronično ledvično boleznijo. Na primarni ravni zdravstvenega varstva se razvija interdisciplinarna in preventivna obravnavo, ki uvaja integrirano pot obravnave, ki povezuje zdravstvene in socialne storitve ter nevladne organizacije. Posledično se izboljšuje zdravstvena pismenost bolnikov in dostopnost storitev. Projekt **»Sistemska obravnava krhkosti s poudarkom na predkrhkosti za zdravo in kakovostno staranje«** naslavlja izzive starajoče se družbe. Osredotoča se na sistematično obravnavo krhkosti in predkrhkosti pri starejših odraslih za ohranitev njihovega telesnega in duševnega zdravje. Krepitev zdravstvene in digitalne pismenosti, ozaveščanja ter interdisciplinarnosti prispevajo k zmanjšujejo neenakosti v zdravju in spodbujanju zdravega staranja. Ukrepi povečujejo odpornost zdravstvenega sistema, krepijo preventivo in zmanjšujejo obolevnost zaradi kroničnih bolezni ter duševnih težav, kar dolgoročno zmanjšuje stroške zdravstvenega sistema ter prispevata k boljšemu zdravju in delovni sposobnosti prebivalstva.

Ministrstvo za delo, družino, socialne zadeve in enake možnosti (MDDSZ) izvaja ukrepe za socialno aktivacijo najbolj ranljivih oseb, učne delavnice za težje zaposljive, mladi osipniki so vključeni v projektne aktivnosti operacije **»Projektno učenje mlajših odraslih«,** izbrani so izvajalci **»Javnega razpisa za sofinanciranje projektov Prehod mladih+«**,ki bodo pripomogli k lažjemu prehodu mladih s posebnimi potrebami na trg dela ter preizkušali možnosti dopolnitve in prilagoditve storitev zaposlitvene rehabilitacije za mlade. Projekti **»Javnega razpisa za sofinanciranje projektov večgeneracijskih centrov+«** so namenjeni preprečevanju socialne izključenosti, izboljšanju položaja najbolj ranljivih oseb ter medgeneracijskemu sodelovanju. Obiskovalci se vključujejo v delavnice za IKT, mladi se ob koncu šolskega leta vključujejo v učno pomoč, priseljenci v programe slovenskega jezika, mlade mamice v srečanja, kjer izmenjujejo izkušnje na področju vzgoje in družinskega življenja. Projekti povečujejo

dostopnost storitev, krepijo medgeneracijsko sodelovanje in prispevajo k uspešnejši integraciji ranljivih skupin. Programi zmanjšujejo socialne razlike, krepijo socialno kohezijo in omogočajo ranljivim skupinam dostop do storitev in zaposlitvenih priložnosti. Večgeneracijski centri postajajo ključna orodja za preprečevanje revščine in socialne izključenosti. Na podlagi **»Javnega razpisa za sofinanciranje mreže večnamenskih romskih centrov+«** so izbrani 4 projekti,v okviru katerega bo delovalo 9 večnamenskih romskih centrov. V centrih se bodo izvajale aktivnosti, namenjene krepitvi in izboljševanju socialno-ekonomskega položaja pripadnikov romske skupnosti v RS. Projekt **»Vseslovenska akcija ozaveščanja o socialnem vključevanju invalidov«** ozavešča o socialni vključenosti invalidov in krepi družbeno sprejetost.

Ministrstvo za vzgojo in izobraževanje (MVI) s projektom **»Skupaj za znanje: Izvajanje aktivnosti v večnamenskih romskih centrih«** izboljšuje socialno vključenost romskih otrok in njihovih družin v večnamenskih centrih. Poseben poudarek je na spodbujanju uspeha v predšolski vzgoji in osnovni šoli ter povečevanju števila otrok, ki uspešno zaključijo osnovno šolo in nadaljujejo izobraževanje tudi v srednji šoli. Z javnim razpisom »**Izboljšanje pedagoškega procesa za delo z dijaki iz ranljivih skupin v programih nižjega poklicnega izobraževanja«** z novimi pedagoškimi metodami spodbuja vključevanje dijakov v programe nižjega poklicnega izobraževanja, ki so zaradi posebnih potreb končali prilagojeni izobraževalni program osnovne šole z nižjim izobrazbenim standardom, dijakov, ki zaradi različnih socialnih okoliščin niso zaključili osnovne šole, dijakov migrantov in beguncev (priseljence), dijakov s čustvenimi, vedenjskimi težavami in motnjami ter tvegajo socialno izključenost. Vsi ti dijaki prihajajo iz socialno-ekonomsko šibkejših okolij.

Ministrstvo za gospodarstvo turizem in šport (MGTŠ) s projektoma »**Izvajanje športno-rekreacijskih aktivnosti za krepitev zdravja - zMIGAJ!«** in **»Aktivno inkluzivno - socialna vključenost invalidov na področju športa v obdobju 2024 – 2028«** in Ministrstvo za vzgojo in izobraževanje (MVI) s projektom **»Zmigaj se do vadbe«**, krepijo zdrav življenjski slog tako med mladimi, mladimi s posebnimi potrebami in odraslimi. S strokovno vodenimi gibalnimi programi v srednjih šolah ter na delovnih mestih spodbujata redno telesno dejavnost, ki dokazano prispeva k boljšemu počutju, večji delovni učinkovitosti ter zmanjšanju tveganja za poškodbe in bolezni. Programi temeljijo na inovativnih metodah vadbe in poudarjajo pomen gibanja kot preventivnega ukrepa za krepitev zdravja.

Ministrstvo za pravosodje (MP) izvaja projekte namenjene osebam na prestajanju zaporne kazni, in sicer »**Razvoj kompetenc zaprtih oseb«** (nadgrajuje model vključevanja zaprtih oseb ter model delovne terapije in širi nabor nacionalnih poklicnih kvalifikacij (NPK)**, »Izvajanje izobraževanj za osebe na prestajanju zaporne kazni«** (omogoča pridobitev formalne izobrazbe od nižje poklicne do višje strokovne ravni) in »**Razvoj delovnih kompetenc in specializiranih programov za osebe, vključene v probacijo«** (pridobijo veščine za boljše zaposlitvene možnosti in življenje brez ponavljanja kaznivih dejanj), ki so usmerjeni v opolnomočenje posameznikov in njihovo lažjo reintegracijo v družbo. Skupaj projekti gradijo celovit sistem podpore, ki zmanjšuje tveganje recidiva ter povečuje socialno kohezijo in varnost v družbi.

Ministrstvo za visoko šolstvo, znanost in inovacije (MVZI) z izbranimi javnimi in zasebnimi visokošolskimi izvaja javni razpis Problemsko učenje študentov v delovno okolje: gospodarstvo, negospodarstvo in neprofitni sektor v lokalnem/regionalnem okolju 2024-2027 (PUŠ 2024-2027), ki omogoča mladim (dodiplomskim in podiplomskim študentom), da z vključitvijo v projektne aktivnosti že v času študija pridobijo praktične izkušnje, znanja in kompetence v delovnem okolju. Mladim je s sodelovanjem tako omogočen razvoj znanj in spretnosti pri uresničevanju idej, razvoj podjetnosti, inovativnosti, kritičnega in kreativnega razmišljanja, ustvarjalnosti ipd. za večjo zaposljivost in lažji prehod v delovno okolje po zaključku študija. Z javnim razpisom se preko sofinanciranih aktivnosti naslavlja tudi druge izzive visokega šolstva kot npr. Spodbujanje krepitve sodelovanja in povezovanja, sistemsko uvajanje prenosa znanja med visokošolskimi zavodi in delovnim okoljem, večja fleksibilnost in prilagajanje študijskih programov potrebam trga dela ter vzpostavitev dolgoročnega sodelovanja med visokošolskimi zavodi in delovnim okoljem. Z operacijo se omogoča prispevek k vzpostavitvi institucionalnega okvirja za zagotavljanje odprtega in inovativnega visokošolskega prostora.

## FINANČNI INSTRUMENTI

### Finančni instrumenti iz sklada ESRR

V PEKP v obdobju 2021–2027 so finančni instrumenti (v nadaljevanju: FI) predvideni v okviru povratnih in tudi nepovratnih sredstev sklada ESRR, in sicer v skupni vrednosti 132 mio EUR. Vendar je OU v sklopu ukrepov za pospešitev koriščenja EKP sredstev, ob soglasju vlade dodelil posredniškemu telesu za operacijo finančnih instrumentov dodatne pravice porabe preko obsega razpoložljivih sredstev (Uredba EKP, Uradni list št. 13/2025), in sicer do višine 190 mio EUR EU sredstev s sklepom vlade Republike Slovenije št. 54402-4/2022/30 z dne 27. 2. 2025.

Sredstva namenjena za FI so razdeljena na pet specifičnih ciljev v okviru treh prednostnih nalog na podlagi izvedene Predhodne ocene potreb trga in vrzeli financiranja na trgu za izvajanje finančnih instrumentov v programskem obdobju 2021–2027 (v nadaljevanju: Predhodna ocena):

* specifični cilj RSO 1.1, Razvoj in izboljšanje raziskovalne in inovacijske zmogljivosti ter uvajanje naprednih tehnologij (ESRR)–FI se predvidevajo na področju krepitve vlaganj v raziskovalne razvojne in inovacijske projekte ter sodelovanje med raziskovalnimi organizacijami, gospodarstvom, upravo in ostalimi deležniki. Oblikoval se bo finančni produkt posojila RRI podjetjem vseh velikosti,
* specifični cilj RSO 1.3, Krepitev trajnostne rasti in konkurenčnosti malih in srednjih podjetij ter ustvarjanje delovnih mest v malih in srednjih podjetjih, med drugim s produktivnimi naložbami (ESRR) – z izvajanjem garancij (s subvencijo obrestne mere) se bo spodbujala rast in razvoj MSP z izvedbo investicijskih projektov (za njihovo konkurenčno uveljavljanje na trgu, izboljšan tržni položaj in širitev dejavnosti). Oblikoval se bo finančni produkt garancije za bančne kredite s subvencijo obrestne mere za financiranje MSP,
* specifični cilj RSO 2.1, Spodbujanje energijske učinkovitosti in zmanjševanje emisij toplogrednih plinov – uporaba FI je predvidena pri energetski prenovi stavb poslovnih subjektov. Predvidoma se bo izvajal v kombinaciji z nepovratnimi sredstvi v okviru ene operacije. Oblikoval se bo finančni produkt posojila za energetsko učinkovitost s kombinacijo nepovratnih sredstev za vse poslovne subjekte,
* specifični cilj RSO 2.6, Spodbujanje prehoda na krožno gospodarstvo, gospodarni z viri (ESSR) – uporaba FI se predvideva za spodbujanje krožnih inovacijskih procesov in učinkovite rabe virov v podjetjih. Oblikoval se bo finančni produkt posojila za prehod v krožno gospodarstvo s kombinacijo nepovratnih sredstev za podjetja,
* specifični cilj RSO 5.1, Spodbujanje celostnega in vključujočega socialnega, gospodarskega in okoljskega razvoja, kulture in naravne dediščine, trajnostnega turizma in varnosti na mestnih območjih –prispevati k povečanju kakovosti, raznolikosti in dostopnosti urbanih vsebin, krepitvi kakovosti življenja v mestu z oživljanjem razvrednotenih in premalo izkoriščenih območij v mestih in aktivaciji občanov ter druge zainteresirane javnosti. Oblikoval se bo finančni produkt posojila za urbani razvoj.

MKRR v vlogi OU bo v programskem obdobju 2021–2027 na nacionalni ravni izvajal FI s podelitvijo nalog v izvajanje PT-ju pristojnem za izvajanje FI, ki je ministrstvo pristojno za gospodarstvo, turizem in šport (MGTŠ). PT pristojno za izvajanje FI pri načrtovanju in izvajanju FI sodeluje pri načrtovanju, izvajanju in spremljanju FI z sodelujočimi ministrstvi MOPE, MNVP in ZMOS, opredeljenimi v skladu z drugim odstavkom 27. členom Uredbe EKP.

Operacija FI iz sklada ESRR se v obdobju 2021–2027 izvaja preko strukture holdinškega sklada. PT -MGTŠ je z odločitvijo o oddaji naročila dne 10. 3. 2025 za upravljalca holdinškega sklada po postopku ZJN (in house postopek) izbralo SID - Slovenska izvozna in razvojna banka, d.d. Ljubljana (v nadaljevanju: SID banka). Dne 13. 3. 2025 je na podlagi vloge PT -MGTŠ izdal OU Odločitev o podpori za izvajanje Operacije FI v programskem obdobju 2021–2027. PT -MGTŠ je podpisal Sporazum o financiranju z upravljavcem holdinškega sklada SID banko dne 28. 3. 2025, ki vključuje tudi predvideno naložbeno strategijo in poslovno finančni načrt izvajanja operacije FI.

Dne 7. 4. 2025 je bilo izvedeno prvo vplačilo v holdinški sklad iz sredstev EU v višini 30 % od celotne vrednosti operacije, kar je 57 mio EUR.

V okviru operacije FI potekajo na ravni upravljavca holdinškega sklada postopki izbora finančnih posrednikov ter oblikovanje finančnih produktov. V pripravi je tudi Aneks št. 1, v katerem se bo podrobno opredelila uporaba finančnih instrumentov v kombinaciji z nepovratnimi sredstvi v eni operaciji v skladu z odstavkom 5, člena 58 Uredbe 2021/1060.

### Finančni instrumenti iz sklada ESS+

V okviru sprememb programa PEKP 2021–2027 (sprememba 3.1) se je predvidela tudi vzpostavitev finančnih instrumentov na SC 4.4 Spodbujanje prilagajanja delavcev, podjetij in podjetnikov na spremembe, aktivnega in zdravega staranja ter zdravega in dobro prilagojenega delovnega okolja, ki obravnava tveganja za zdravje (ESS+) v višini 6,25 mio EUR EU sredstev. Usklajevanje o oblikovanju FI na ESS+ potekajo v sodelovanju z MDDSZ in MSP.

Na podlagi priporočila platforme FI Compass, ki jo upravlja Evropska komisija v sodelovanju z Evropsko investicijsko banko (EIB) in je namenjena tehnični podpori in usmerjanju pri uporabi FI v okviru evropskih strukturnih in investicijskih skladov je OU pristopil k vzpostavitvi namenskih FI tudi iz sklada ESS+. Prepoznane so bile omejitve na trgu v Sloveniji za financiranje delavskih odkupov preko finančnih institucij. OU je pristopil k izdelavi študije, ki bo naslovila tržno vrzel na področju delavskih odkupov ter predlagala ustrezne finančne instrumente.

## SPREMEMBA PROGRAMA EKP2021–2027 IN UREDB

Od potrditve PEKP, ki se je pripravljal in usklajeval v letih 2021 in 2022, je preteklo že več let. V tem času so se temeljito spremenile geopolitične razmere v svetu, hkrati pa so se ob izvajanju programa začele kazati prve vrzeli med načrtovanjem in izvedljivostjo posameznih ukrepov v razpoložljivem času. Trenutne analize izvajanja PEKP kažejo, da v primeru neukrepanja obstaja tveganje izgube dodeljenih sredstev.

V letu 2024 je EU sprejela regulatorni okvir za vzpostavitev platforme za STEP, katerega cilj je podpora ukrepom, ki prispevajo k zmanjšanju strateških odvisnosti od EU ter k doseganju ciljev zelenega in digitalnega prehoda. S tem želi EU okrepiti svojo strateško avtonomijo in konkurenčnost v globalnem okolju. Spremembe so usklajene z usmeritvami iz Poročila o konkurenčnosti EU, ki ga za Evropsko komisijo v septembru 2024 pripravil nekdanji direktor Evropske centralne banke Mario Draghi. Poročilo izpostavlja pomen krepitve evropske konkurenčnosti in zmanjševanja strateške odvisnosti od tretjih držav, pri čemer nove ureditve omogočajo dodatno usmerjanje sredstev v ukrepe, ki bodo prispevali k večji odpornosti in trajnostnem razvoju evropskega gospodarstva.

Analiza potrjenih operacij znotraj PEKP kaže, da se napredek pri koriščenju sredstev beleži predvsem pri t. i. mehkih ukrepih s področja znanja in spretnosti, medtem ko na področju infrastrukturnih ukrepov še ni zaznati vidnejšega napredka. Poleg vsebinskih izzivov ima pomembno vlogo tudi časovni vidik koriščenja sredstev. Skladno s pravili izvajanja EKP mora namreč posamezna država članica porabiti dodeljena sredstva v skladu s pravili prevzetih obveznosti t. i. pravilom N+3.

Na podlagi člena 105 Uredbe EU 2021/1060 obveznosti EK do države članice prenehajo, če do konca tretjega koledarskega leta, ki sledi letu proračunskih obveznosti (v obdobju 2021–2026), sredstva niso bila porabljena ali zanjo ni bil predložen zahtevek za povračilo. To pomeni, da mora Slovenija do konca leta 2025 EK poslati zahtevke za plačilo sredstev, ki so ji bila dodeljena za leto 2022, v skupni višini 596 mio EUR. V nasprotnem primeru država članica izgubi razliko dodeljenih sredstev. Od navedenega zneska se odštejejo prejeta predplačila (letna predplačila, prejeta predplačila iz naslova Uredbe STEP, Sklada za pravični prehod in FAST CARE). To pomeni, da moramo do konca leta 2025 izvesti aktivnosti po sklenjenih pogodbah, izplačati sredstva izvajalcem in le-ta potrditi (certificirati) EK v višini 408 mio EUR. Še večji izziv pa predstavlja leto 2026, ko bo treba porabiti sredstva v višini 600 mio EUR.

Podatki o izvajanju in certificiranju izdatkov na polovici programskega obdobja jasno kažejo na potrebo po spremembi PEKP, ki pri izvajanju močno odstopa od načrtovane dinamike po posameznih letih. Dodaten razlog za pristop k spremembi obstoječega PEKP pa predstavlja sprejem Uredbe STEP (Uredba (EU) 2024/795) o vzpostavitvi platforme za strateške tehnologije za Evropo, katere cilj je uporaba obstoječih instrumentov financiranja z namenom pospešitve izvajanja in omogočitve mobilizacije višjih zneskov finančne podpore za zeleni in digitalni prehod.

EK je v tem kontekstu spodbudila države članice, da v obstoječe programe uvede nove specifične cilje za vse glavne sklade - ESRR, KS in SPP. Predlaga, da se ti skladi odprejo na teh specifičnih ciljih za velika podjetja v manj razvitih regijah in regijah v prehodu ter v bolj razvitih regijah držav članic z BDP na prebivalca pod povprečjem EU, da se sprostijo večje naložbe na ciljnih področjih platforme STEP. Z zagotavljanjem finančnih spodbud v obliki višjega predhodnega financiranja in financiranja EU se je države članice s STEP uredbo spodbudilo, da svoje programe na novo pregledajo in upoštevajo nova pravila pri spremembah obstoječih programov. EK v okviru navedenih skladov predlaga tudi 30 % predhodno financiranje leta 2024 za spodbujanje uporabe in povečanje financiranja EU do 100 % za projekte platforme STEP.

Vse možnosti, ki so na voljo v okviru Uredbe STEP, pa ni mogoče izkoristiti, v kolikor se ne spremeni PEKP. MKRR je za namen spremembe PEKP pripravilo vladno gradivo z izhodišči na način, da se prvotna načrtovana sredstva PEKP delno prenesejo na dva novo oblikovana specifična cilja v okviru Cilja politike 1 in Cilja politike 2, za vsebine, ki naslavljajo področja Uredbe STEP.

Z namenom ocene stanja absorpcije na področjih STEP je bila izvedena spletna anketa preko podjetij, ki so člani Strateških razvojno inovacijskih partnerstev (SRIP), ki je pokazala, da na področjih Uredbe STEP obstaja absorpcijski potencial tako v gospodarstvu kot tudi med drugimi RRI deležniki. Sprememba PEKP je bila pripravljena na način, da se podpre področja STEP uredbe, ki doprinese k usmeritvi programa k razvojnim ciljem EU, Slovenske strategije trajnostne pametne specializacije in večji konkurenčnosti RS in EU. Tako, bo izvedba projektov pospešila koriščenje sredstev EKP in doprinesla k doseganju pravila N+3 v letih 2025 in 2026 kot tudi kasneje. Na podlagi prejetih informacij resorjev in podjetij je OU pripravil predlog za spremembo PEKP z maksimalno možno višino alokacije, kar tudi omogoča prejem 30 % predplačila s strani EK. Pristop k spremembi PEKP je vključeval dodajanje novega specifični cilj znotraj Cilja politike 1 - Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT. Nov specifični cilj je RSO1.6 »Razvoj ali proizvodnja kritičnih tehnologij«.

Vlada Republike Slovenije se je s predlogom za spremembo PEKP seznanila s sklepom št. 54402-4/2022/17 z dne 24. 10. 2024 in naložila MKRR, da v sodelovanju s pristojnimi resorji pripravi spremembo PEKP z vključitvijo ukrepov platforme STEP ter ga do konca februarja 2025 posreduje v sprejem. OU je skladno z navedenim sklepom in v sodelovanju s posredniškimi telesi do 31. 3. 2025 uskladil vsebino spremembe PEKP in dokument uradno poslal na Evropsko komisijo. Po potrditvi spremembe s strani EK je tako Slovenija upravičena do 30 milijonov EUR predplačila za mehanizem STEP. To predplačilo neposredno prispeva k znižanju potreb po potrjevanju izdatkov do EK v letu 2025 in s tem pomembno znižuje tveganje za izgubo sredstev zaradi morebitnega nedoseganja t.i. pravila N+3.

V okviru pristopa k spremembi se je izdelal tudi vmesni pregled z oceno izvajanja PEKP, kjer se je identificiralo ukrepe, ki predstavljajo večje tveganje pri uresničevanju ciljev načrtovanih ciljev in kazalnikov. Na podlagi pregleda napredka izvajanja načrtovanih ukrepov ter analizo absorpcijskih zmogljivosti na področjih, ki jih pokriva uredba STEP, je MKRR oblikovalo nabor ukrepov za pospešitev koriščenja sredstev in pripravilo ustrezne predloge spremembe PEKP. Vlada RS je dne 27. 2. 2025 potrdila vsebino sprememb in izdala dopolnjeno Uredbo o izvajanju EKP. MKRR je v sodelovanju s pristojnimi organi dokumentacijo administrativno in tehnično uskladilo ter jo uradno posredovalo Evropski komisiji, s čemer je Slovenija postala upravičena do koriščenja predplačila in s tem izboljšala pogoje za uspešno koriščenje sredstev v prihodnjih letih.

Vlada RS se je dne 5. 6. 2025 na 156. redni seji seznanila s Poročilom o stanju izvedljivosti projektov, ki so v letih 2025–2027 potrebni za doseganje finančnega mejnika N+3, ter s Seznamom projektov, vključenih v varnostno mrežo. V zvezi z obravnavanim gradivom je Vlada RS sprejela sklepe, s katerimi nalaga MKRR, da pristojni resorji najkasneje do naslednje spremembe Programa EKP 21–27, ki je predvidena najpozneje do konca oktobra 2025, pripravijo predlog ukrepa za izgradnje podjetniške, tehnološke in inovacijske infrastrukture v vseh razvojih regijah ter ga predloži medresorski delovni skupini za pripravo spremembe Programa EKP 21–27 v nadaljnje usklajevanje. Prav tako je Vlada RS MKRR naložila, da preuči možnosti za uvedbo spremembe sistema izvajanja, z namenom, da se v zahtevke za plačilo, ki se posredujejo EK, lahko vključi tudi upravičene stroške, ki presegajo dodeljena sredstva odločitev o podpori.

### Predlog sprememb kohezijske uredbe 2021–2027

Evropski parlament bo v septembru 2025 predvidoma sprejel predlog sprememb kohezijskih uredb za aktualno obdobje 2021–2027, temu ustrezno bo možno s spremembo PEKP 2021–2027 vključiti nove specifične cilje, ki naslavljajo naslednja področja:

* obramba in varnost,
* cenovno dostopna stanovanja,
* konkurenčnost,
* razogljičenje EU,
* odpornost na področju voda,
* energetski prehod ter
* vzhodne obmejne regije (ki mejijo na Rusijo, Belorusijo in Ukrajino)

Sprememba programa se izvede s prerazporeditvijo dodeljenih sredstev znotraj obstoječe alokacije v okviru PEKP 2021–2027, ki je namenjena Sloveniji.

**Višina spremembe:**

Če država prerazporedi 10 % sredstev, znesek potrebne spremembe za Slovenijo predstavlja 321.266.746. Pri izračunu se upošteva že predlagana sprememba, ki jo je Slovenija izvedla s prerazporeditvijo na ukrepe STEP v višini 100 mio EUR. Potrebna dodatna višina spremembe predstavlja 221.266.746 EUR.

Državam, ki imajo samo en program, ki vključuje vse sklade, lahko prerazporedijo 7 %. Za Slovenijo bi to pomenilo prerazporeditev v višini 124.886.722 EUR.

**Finančne ugodnosti spremembe:**

* 20 % avans za novo oblikovane specifične cilje, ki naslavljajo zgoraj navedena področja. Višina avansa bi znašala okvirno 25 mio EUR.
* 1,5 % letnega predplačila po posamezni alokaciji na sklad (trenutno prejemamo 0,5 %). Višina predplačil bi znašala okvirno 48 mio EUR. To velja v primeru spremembe programa v višini najmanj 10 %.
* Vsa predplačila se upoštevajo pri doseganju finančnega mejnika N+3.
* Možnost povišanja stopnje sofinanciranja v primeru spremembe programa v višini najmanj 10 %. EU delež za operacije na novih specifičnih ciljih se lahko poviša za 10 %. Za Slovenijo bi to pomenilo v primeru zahodne kohezijske regije 50 %, vzhodne kohezijske regije pa 95 %.
* S spremembo programa, ki jo je Slovenija že izvedla v marcu 2025, z vključitvijo STEP, prejmemo 30 % predplačilo v višini 30 mio EUR.

**Časovnica uveljavitve predlaganih sprememb:**

* Države članice predložijo spremenjene programe do 31. 12. 2025
* Izvajanje spremenjenih programov se začne z letom 2026
* Izvajanje operacij na novih specifičnih ciljih je podaljšano do 31. 12. 2030.

**Možnost dodajanja novih specifičnih ciljev**

Cilj politike 1: Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT

* Krepitev industrijskih zmogljivosti za spodbujanje obrambnih sposobnosti, s prednostno obravnavo tistih z dvojno rabo

Cilj politike 2: Bolj zelena, nizkoogljična Evropa, ki je odporna in prehaja na gospodarstvo z ničelnim ogljičnim odtisom s spodbujanjem čistega in pravičnega energetskega prehoda, zelenih in modrih naložb, krožnega gospodarstva, blaženja podnebnih sprememb in prilagajanja nanje ter preprečevanja in obvladovanja tveganj ter trajnostne mestne mobilnosti.

* Spodbujanje varnega dostopa do vode, trajnostnega upravljanja z vodo, vključno z integriranim upravljanjem voda, ter odpornosti na vodne izzive (Specifični cilj se nadomešča s prejšnjim: spodbujanje dostopa do vode in trajnostno gospodarjenje z vodnimi viri);
* Spodbujanje dostopa do cenovno dostopnih in trajnostnih bivališč;
* Spodbujanje energetskih povezovalnikov ter pripadajoče prenosne, distribucijske, skladiščne in podporne infrastrukture, pa tudi zaščite kritične energetske infrastrukture in vzpostavitve infrastrukture za polnjenje.

Cilj politike 3: Bolj povezana Evropa z izboljšanjem mobilnosti

* Razvoj odporne obrambne infrastrukture, s prednostno obravnavo tiste z dvojno rabo, vključno s spodbujanjem vojaške mobilnosti v Uniji, ter krepitev civilne pripravljenosti.

Cilj politike 4: Bolj socialna in vključujoča Evropa za izvajanje evropskega stebra socialnih pravic

* Spodbujanje dostopa do cenovno dostopnih in trajnostnih bivališč.

Cilj politike 5: Evropa, ki je bliže državljanom, in sicer s spodbujanjem trajnostnega in celostnega razvoja vseh vrst območij ter lokalnih pobud

* Spodbujanje integriranega teritorialnega razvoja z omogočanjem dostopa do cenovno dostopnih in trajnostnih bivališč na vseh vrstah območij;
* Zagotavljanje civilne pripravljenosti na vseh vrstah območij.

Sklad za pravični prehod

* Naložbe v pametno in trajnostno lokalno mobilnost, vključno z razogljičenjem lokalnega prometnega sektorja in njegove infrastrukture, ter vzpostavitvijo infrastrukture za polnjenje (specifični cilj se nadomešča s prejšnjim: naložbe v pametno in trajnostno lokalno mobilnost, vključno z razogljičenjem lokalnega prometnega sektorja in njegove infrastrukture);
* Naložbe v prenovo in dekontaminacijo degradiranih območij, obnovo vodnih in kopenskih virov, vključno, kjer je potrebno, z zeleno infrastrukturo in projekti ponovne namembnosti, ob upoštevanju načela »onesnaževalec plača« (specifični cilj se nadomešča s prejšnjim: naložbe v obnovo in dekontaminacijo degradiranih območij, sanacijo tal za rabo ter po potrebi tudi projekte za zeleno infrastrukturo in za spremembo namena, ob upoštevanju načela »onesnaževalec plača«);
* Spodbujanje dostopa do cenovno dostopnih in trajnostnih bivališč;
* Podpiranje sistemov za shranjevanje energije, kadar ti prispevajo k razogljičenju regionalnih gospodarstev in vključevanju obnovljivih virov energije v omrežje.

## VKLJUČEVANJE NAČELA, DA SE NE ŠKODUJE BISTVENO (DNSH) IN NAČEL NOVEGA EVROPSKEGA BAUHAUSA (NEB) TER ZAGOTOVITEV PODNEBNE ODPORNOSTI INFRASTRUKTURE (CLIMATE PROOFING) V OBDOBJU 2021–2027

Za namen vključevanja načela, da se ne škoduje bistveno, in zagotovitve odpornosti infrastrukture pri izvajanju PEKP je bilo izvedenih devet delavnic v letu 2023 in ena v letu 2024.

Delavnica, ki je bila izvedena v letu 2024, je bila na temo DNSH.

Omenjene delavnice so bile izvedene v sodelovanju s strokovnjaki evropske pobude JASPERS in drugimi zunanjimi eksperti. Namenjene so bile predvsem krepitvi zmogljivosti na navedenih področjih izvajanja PEKP tako na ravni posredniških teles kot tudi na ravni upravičencev, pripravljavcev projektov.

## INFORMACIJSKI SISTEM OU e-MA2

Dne 19. 6. 2025 je bila v produkcijsko okolje prevzeta verzija 2.03.034 aplikacije e-MA2, ki je bila tudi aktualna na presečni datum 30. 6. 2025. Ta produkcijska verzija prinaša vzpostavitev modula za izvajanje preverjanja na kraju samem (modul PKS), vzpostavljen je bil register dejanskih lastnikov ter več dopolnitev aplikacije v delih, kjer so uporabniki zaznali potrebe po dopolnitvi.

Sistem se še vedno razvija, vendar v delih, ki trenutno za koriščenje niso ključnega pomena, so pa potrebni za popolno delovanje sistema, kot na primer modul za vrednotenje, podpora zaključevanju operacij, sistemske korekcije in drugi.

Vse naloge potekajo skladno s terminskim načrtom, potrjenim na Projektnem svetu za vzpostavitev in delovanje Informacijskega sistema e-MA2 za programsko obdobje 2021–2027.

V IS e-MA2 je trenutno 446 operacij v statusu »v izvrševanju« ter 113 operacij v statusu »v Pripravi«.

Upravičenci so v IS e-MA2 do 30. 6. 2025 skupno pripravili 2.462 zahtevkov za izplačilo (ZZI).

Graf 1: Prikaz višine izplačanih zahtevkov ter certificiranih izdatkov po obdobjih (od 1. 1. 2024 – 30. 6. 2025)

Vir: IS e-MA2

Iz grafa je razvidno, da smo do 30. 6. 2025 izplačali okoli 140,7 mio EUR Zahtevkov za izplačilo ter certificirali za cca 108,8 mio EUR Zahtevkov za izplačilo.

Aplikacijo IS e-MA2 aktivno uporablja 1563 uporabnikov. Skozi posamezno obdobje, od začetka vzpostavitve aplikacije do 30. 6. 2025, beležimo sledeče število novo registriranih uporabnikov, za posamezno obdobje in sicer

Graf 2: Število novo registriranih uporabnikov v aplikacijo IS e-MA2 za posamezno odboje

Vir: IS e-MA2

Da pa je uporaba IS e-MA2 stalno v porastu ter da jo uporabniki čedalje več uporabljajo, pa priča podatek o število klikov v aplikaciji e-MA2 po obdobjih, in sicer:

Graf 3: Prikaz števila "klikov" po aplikaciji skozi obdobje (od 1. 1. 2024 - 30. 6. 2025)

Vir: IS e-MA2

Bistveni moduli IS e-MA2 so izdelani, nameščeni v produkcijsko okolje in so v uporabi.

## SLOVENSKA STRATEGIJA TRAJNOSTNE PAMETNE SPECIALIZACIJE (S5)

Slovenska strategija trajnostne pametne specializacije (S5) je eden od omogočitvenih pogojev, ki se neposredno nanaša na finančna sredstva Cilja politike 1 – Pametna Evropa, hkrati pa se povezuje tudi

z novim skladom v tem programskem obdobju t. i. Skladom za pravični prehod, kjer regulativa določa, da se sredstva tega sklada in posledično projekti v Cilju politike 6 – Evropa za pravični prehod, navezujejo na vsebine S5. Posreden vpliv S5 pa se skozi uporabo inovacij (deployment) izkazuje tudi na določenih, relevantnih ukrepih znotraj prednostne naloge 3 Programa EKP– Zelena preobrazba za podnebno nevtralnost ter prednostne naloge 6 – Znanja in spretnosti ter odzivni trg dela, zato je sprejem Strategije pametne specializacije za posamezno regijo ali državo članico nujen.

EK je zaradi pomanjkanja sodelovanja in vlaganj v skupne projekte gospodarstva na eni strani ter institucij na področju raziskav, razvoja in inovacij na drugi strani, že v okviru programskega obdobja 2014–2020 predstavila koncept Strategije pametne specializacije (S3) z namenom spodbuditve in osredotočenja vlaganj držav in njihovih regij v raziskave in inovacije iz ESRR na področja, kjer imajo regije izkazane primerjalne prednosti. Namen te vzpodbude je bil podpreti regionalne/državne prioritete na področju raziskav, razvoja, inovacij in tehnološkega napredka preko t.i. procesa podjetniškega odkrivanja. S3 si je tako pridobila mesto med strateškimi dokumenti, ki usmerjajo razvoj posameznih držav in regij, ter sodelovanje med ključnimi kompetenčnimi akterji v evropskih verigah vrednosti, na ravni EU pa pridobiva na veljavi kot pomemben mehanizem za programiranje in izvajanje centraliziranih instrumentov (npr. Obzorje Europe, Interregional innovation Investment instrument idr.). Za konkurenčnost slovenskega gospodarstva, ki je z izvozno naravnanostjo odločilno vpeto v evropske verige vrednosti, je zato učinkovito upravljanje z S5 pomemben dejavnik.

V programskem obdobju 2021–2027 si je nadgrajena Strategija pametne specializacije v Sloveniji kot cilj določila dvojni prehod (Twin Transition) z uporabo t.i. »deeptech« (globoke in integralne rabe omogočitvenih tehnologij in novih poslovnih modelov za razliko od plitke/shallow uvedbe parcialnih »HiTech«). Dvojni prehod razumemo kot inovativno, nizkoogljično, digitalno in na znanju temelječo preobrazbo gospodarstva in družbe. S tem pametna specializacija dobiva trajnostni značaj in se uveljavlja pod kratico S5 (ang. »Slovenian Sustainable Smart Specialisation Strategy«) ter predstavlja celovito in osrednjo podlago za del dodeljevanja sredstev v okviru ESRR znotraj cilja Pametna Evropa.

Strategija S5 je procesno vključevala tri osnovne faze nadgradnje iz S4 v S5:

1. uvodno srečanje s SRIP-i,
2. dopolnitev akcijskih načrtov SRIP in usklajevanje z resorji,
3. posvetovanja z javnostjo. V posvetovanjih z javnostjo je na webinarjih sodelovalo skoraj 1000 zainteresiranih deležnikov.

S potrditvijo PEKP s strani EK decembra 2022 je bilo torej zaključeno usklajevanje EK in RS glede izpolnitve tematskega omogočitvenega pogoja *Dobro upravljanje nacionalne ali regionalne strategije pametne specializacije*.

### Delovna skupina vlade za podporo izvajanju (DSV) S5

V skladu s S5 je njeno upravljanje organizirano na treh nivojih. Prvi je odločevalski nivo, ki ga izvaja Vlada RS. Operativno upravljanje je delegirano delovni skupini državnih sekretarjev (delovna skupina vlade na nivoju državnih sekretarjev za podporo izvajanju S5 – DSV S5). Drugi nivo predstavlja izvajanje svežnja ukrepov, kar je v pristojnosti ministrstev in izvajalskih institucij. Tretji nivo pa je izvedbena deležniška raven, ki jo koordinirajo Strateška razvojno-inovacijska partnerstva (SRIP-i).

Na vladi sprejeti sklep številka 02401-15/2023/12 z dne 19. 6. 2024 določa, da ima DSV S5 trinajst članov predstavnikov naslednjih resorjev MKRR, MVZI, MGTŠ, MDP, MDDSZ, MOPE, MSP, MKGP, MZEZ, MVI, MF, MK in MZI.

DSV S5 se je v prvi polovici leta 2025 sestala na dveh dopisnih sejah in eni redni seji, kjer je obravnavala naslednje zadeve:

* Potrdila je nove in nadgrajene akcijskih načrtov SRIP-ov;
* Potrdila je poročilo o delu DSV S5 za leto 2024;
* Potrdila je dvoletno obdobno poročilo o izvajanju S5 2023–2025, ki je tudi priloga tega gradiva o izvajanju EKP v drugi polovici leta 2024.

### Izvršni povzetek – Poročilo o izvajanju Slovenske strategije trajnostne pametne specializacije (S5) 2023–2025

#### Uvod

Poročilo o izvajanju Slovenske trajnostne strategije pametne specializacije (v nadaljevanju: Poročilo S5) je obravnavala in sprejela Delovna skupina državnih sekretarjev vlade (DSV) za spremljanje S5 na svoji redni seji 20. 6. 2025.

V obdobju poročanja (2023–2025) se Slovenija sooča z nalogami iz treh finančnih perspektiv. Zaključujemo program evropske kohezijske politike (PEKP) 2014–2020, pospešujemo izvajanje 2021–2027 in izvajamo priprave za programiranje večletnega finančnega okvira po 2027. Strategija pametne specializacije (an. Smart Specialisation Strategy, S3) je že v drugem večletnem finančnem okviru EU pogoj za koriščenje sredstev KP na cilju 1, Pametnejša Evropa. Koncept S3 je na ravni EU vse bolj trdno usidran, se nadgrajuje in širi vpliv na centralizirane instrumente financiranja. Poročilo o izvajanju S5 za obdobje 2023–2025 zajema kontekst gospodarskih, okoljskih in geopolitičnih turbulenc ter sledi strateškemu preusmerjanju Evropske unije k večji tehnološki suverenosti in osredotočenju (na področjih, ki jih na primer naslavlja nova uredba STEP), odpornosti gospodarstva in učinkovitemu dvojnemu (zeleni, digitalni) prehodu celotnega gospodarstva.

Ker se mora razvojni del javne uprave praktično dnevno prilagajati spreminjajočemu se okolju, je tudi poročanje dinamično. Poročilo S5 smo oddali resorjem Vlade RS, zastopanim v DSV, dan pred odhodom na srečanje S3 CoP (S3 Community of Practice deluje pod okriljem Generalnega direktorata EK za regionalni razvoj), ki predstavlja osrednje letno srečanje ekspertov držav članic EU angažiranih na S3. O poudarkih s srečanja in usmeritvah za prihodnjo generacijo S3, ki jih je na srečanju predstavila EK, smo tako lahko ažurno poročali državnim sekretarjem na seji DSV 20. 6. 2025, ko je bilo Poročilo S5 tudi sprejeto. Ker predstavljajo ti poudarki pomembne usmeritve za programiranje KP po 2027, jih v povzeti obliki navajamo tudi na tem mestu:

* S3 je konsolidirala svojo pozicijo kot osrednja teritorialna (place-based) politika EU,
* S3 dobro uravnava prednosti teritorijev/regij s prioritetami EU skoz pristop od-spodaj,
* 80 % regionalnih prioritet je že zdaj usmerjeno v dvojni/bistri (zeleno in pametno/digitalno) prehod in v STEP področja.
* Ta področja so obenem ključna za celovito industrijsko modernizacijo in transformacijo celotnega gospodarstva, proizvodnje in potrošnje
* Na ta način je S3 ključna za politike konkurenčnosti in kohezije
* Faza določanja prioritet posameznih regij (od spodaj) je metodološko in dejansko dovršena.

Nova generacija S3 za nov večletni finančni okvir EU bo morala osredotočeno podpreti oblikovanje in delovanje projektnih partnerstev s fleksibilnimi ukrepi, ki bodo pospešili pot od inovacij do tržnih produktov. Izpostavljen je bil primer novega centraliziranega finančnega instrumenta Interregional Innovation Investment Instrument (I3) kot dobre prakse instrumenta neposredno usmerjenega na zapiranje inovacijskih vrzeli, povezovanje politik regionalnega razvoja in konkurenčnosti na ključnih področjih za transformacijo gospodarstev.

Posebej je bilo poudarjeno področje turizma, ki na svojstven način nastopa v večini S3 v Evropi. Domena turizem ni gnana z inovacijami[[2]](#footnote-3), temveč je treba »inovacije prignati« v domeno turizem, ki je v vseh regijah pomembna gospodarska panoga. Kot teritorialna (place based) panoga je posebej pomembna tudi za obmejna območja in regionalni razvoj. Turizem je primer področja, kjer morajo tehnologije potiskati akterje v inovativnost in ne obratno. **V tem kontekstu je bilo posebej poudarjeno, da Narava** ne sme biti samo predmet (objekt) marketinga za turizem, temveč subjekt, ki zahteva vlaganja. Narava je del enačbe, saj ima ekonomska učinkovitost meje prav v parametrih narave npr. skoz paradigmo regenerativnega turizma.

Poudarki konference DG REGIO S3 CoP konvergirajo s sporočili in priporočili Poročila o izvajanju S5, zlasti glede različne narave posamičnih prednostnih področij in pomena bolj osredotočenega financiranja glede na naravo le teh.

V začetku julija je Evropska komisija predstavila še t.i. **EIS 2025 hiter predogled (sneek preview). V njem je EK preizkusila nov nabor kazalnikov za spremljanje inovacijskih strategij (RIS) DČ in predstavila tudi posodobljeno razvrstitev (an. *rating*) regij.** Spomnimo, za leto *2024 je Slovenija po inovacijskem indeksu sodila med zmerne inovatorke in se znašla na 13. mestu med DČ EU, prva pod povprečjem EU.* EK je pripravila revizijo European Innnovation Scoreboard (EIS)[[3]](#footnote-4) in RIS skladno z novimi EU RRI prioritetami. Pregledali so kazalnike, testirali **nove** (3 področja: digitalizacija, dinamika in odpornost poslovnega okolja, družbeni izzivi in trajnostnost) in tabele rezultatov kažejo, da je Slovenija še vedno na 13. mestu, med zmernimi inovatorkami, kar se ujema z ocenami iz poročila, da je učinkovitost naših razvojno-inovacijskih akterjev na prednostnih področjih v primerjavi z učinki drugih regij v času relativno stabilna.

Naslednje poročilo o izvajanju S5 (predvideno v 2027) bo verjetno moralo smiselno upoštevati prirejene sheme tabel rezultatov novim strukturam kazalnikov.

V tem dinamičnem okolju se S5 uveljavlja kot osrednje razvojno orodje, usmerjeno k spodbujanju raziskav, regionalnega razvoja in inovacij (RRI), industrijske transformacije ter povezovanja slovenskega ekosistema s ključnimi evropskimi in globalnimi verigami vrednosti. Poročilo jasno opredeljuje potrebo po prilagodljivem in sistemskem pristopu, ki mora biti utemeljen na stabilnosti institucionalnega upravljanja politik RRI in boljši uporabi podatkov ter digitalnih orodij za strateško načrtovanje (podatkovni inteligenci in analitiki).

Ob soočanju z zahtevami iz nove uredbe STEP[[4]](#footnote-5) in izzivi zelene ter digitalne transformacije, poročilo S5 poudarja pomen stalnega podjetniškega odkrivanja (EDP), krepitev regionalnih inovacijskih zmogljivosti in izboljšanje prenosa znanja iz raziskovalne sfere v prakso.

#### Ključne teme in poudarki

Poročilo o izvajanju S5 osvetljuje večplastne spremembe v inovacijskem sistemu Slovenije ter evropskem okviru politike kohezije in strateških tehnologij. Ob prehodu iz S4 na S5 je bil poudarjen

premik od sektorske podpore k sistemskemu pristopu z močnejšo integracijo RRI zmogljivosti, podjetništva, digitalizacije in kadrovskega potenciala. S5 temelji na širši institucionalni vključenosti ter razširjenem konceptu peterne vijačnice inoviranja Slovenije ter evropskem okviru politike kohezije in strateških tehnologij.

V luči evropskih strategij in usmeritev na področju konkurenčnosti ter topogledno vpliva poročila Maria Draghija, Evropska komisija poudarja potrebo po odpravi fragmentacije, izboljšanju standardizacije in okrepitvi koordiniranih investicijskih politik. Slovenija se je odzvala s spremembo PEKP in uvedbo osi STEP za strateške tehnologije. Vzporedno so bile uvedene institucionalne spremembe, kot so ustanovitev Delovne skupine vlade za podporo S5 (DSV S5), krepitev vloge ARIS kot osrednje agencije za raziskave in inovacije ter priprava na vzpostavitev RRI stičišča kot osrednjega vozlišča za podatkovno inteligenco in analitiko za vse udeležene resorje Vlade RS. To pogojuje ključne korake k bolj učinkovitemu upravljanju RRI ekosistema.

Poleg tega smo s Strateškimi razvojno inovacijskimi partnerstvi (SRIP) izvedli prenovo tematskih prednostnih področij z novimi akcijskimi načrti SRIP-ov. Devet od desetih prednostnih področij je akcijske načrte, podprte z novimi merili za tržno utemeljitev, trajnost in širše družbene učinke uspešno dokončalo in so prešli v t.i. četrto fazo delovanja. Za prednostno področje Trajnostni turizem strateško partnerstvo ne deluje več, ker pa domena po empiričnih podatkih izkazuje konkurenčne prednosti, ostaja del S5 in za to področje bo – podobno kot v številnih drugih regijah EU – potrebno v prihodnje inovirati pristope pri izvajanju stalnega podjetniškega odkrivanja in krepitve zmogljivosti branže kot celote.

Poročilo opozarja na izvedbene izzive PEKP 2021–2027, zlasti zamude pri izvajanju ukrepov, posebej na področju RRI infrastrukture in kadrovske usposobljenosti ter domenskih znanj ter potrebo po nadgradnji izvajalske zmogljivosti za bolj učinkovito izvajanje ukrepov.

Bistveni element S5 igra podjetniško odkrivanje (EDP), ki je obvezen element v metodi S3 in se z leti vseskozi nadgrajuje. V tem kontekstu sta v poročilu posebej izpostavljeni dve novosti, s katerima smo obogatili slovenski pristop k EDP, in sicer z ukoreninjanjem S5 neposredno v slovenskih (12) razvojnih regijah, torej s krepitvijo regionalne komponente in s semantično analizo RRI dosežkov slovenskih RRI akterjev kot digitalnim orodjem. Oba procesa sta omogočila boljše zaznavanje potencialov ter primanjkljajev v samih regijah. Na tej osnovi so pripravljeni tudi predlogi za posodobljene strukture ter medsebojne prepletenosti prednostnih področij S5 kot osnovo za programiranje ukrepov v novi finančni perspektivi po 2027. Oba procesa – regionalni in virtualni/semantični, oprijemljivi in neoprijemljivi, sta pokazala konvergentne rezultate, ki so podrobneje predstavljeni v poročilu; potrjuje se relevantnost prednostnih področij, potreba po vključevanju vseh odličnih akterjev na posameznih domenah kar narekuje okrepljeno prisotnost SRIP in drugih deležnikov vseh razvojnih regij Obe študiji kažeta na pomen prečnih/transverzalnih in transformacijskih prednostnih področij, kar narekuje smiselno reorganizacijo sheme prednostnih področij.

Poročilo predlaga tematsko konsolidacijo prednostnih področij z razvrstitvijo domen S5 glede na institucionalno zaledje, industrijsko zasidranost in transformacijski potencial, kar predstavlja osnovo za oblikovanje bolj učinkovitih in bolje ciljanih ukrepov.

Slovenija je na samem vrhu med vodilnimi v EU po koriščenju sredstev iz programa I3 in med prvo deseterico pri koriščenju sredstev Obzorja 2000 na prebivalca, kar dokazuje njeno uspešno vključevanje v evropske medregionalne inovacijske tokove in partnerstva. To zgovorno ponazarja zrelost in strateško globino S5, hkrati pa opozarjajo na potrebo po še bolj usmerjenem ukrepanju in krepitvi povezav med znanjem, gospodarstvom in institucionalnim upravljanjem.

Poročilo ponavlja opozorila iz razvojnih poročil UMAR (Poročilo o razvoju in poročilo o produktivnosti), ki že nekaj let zapored nakazujejo negativne trende konkurenčnosti slovenskega gospodarstva, predvsem zaradi prepočasnega vlaganja v RRI in produktivnost.

**Na specifičnih ciljih PEKP 2021–2027 se kažejo naslednji izzivi**

**RSO1.1 (RRI):** Do 30. 4. 2025 je bilo realiziranih le 4,3 % sredstev, kar kaže na izrazito počasno realizacijo in nizko stopnjo pripravljenosti projektov v okviru enega ključnih stebrov podpornega sistema za inovacije. Po reorganizaciji ključnih ministrstev na tem področju (MGTŠ in MVZI) ter obeh agencij, ki sodita v njihovo pristojnost (SPIRIT in ARIS), je bil vzpostavljen nov sistem izvajanja EKP preko ARIS, kjer so bili objavljeni štirje javni razpisi in en javni poziv v vrednosti 87,5 mio EUR. Na ARIS poteka ocenjevanje prejetih vlog na javni razpis za raziskovalno-razvojne programe TRL 3–6. Za Javni razpis za spodbujanje raziskovalcev na začetku kariere je rok za oddajo vlog začetek julija. Meseca maja tekočega leta je bil objavljen javni razpis Eurostars 3, v okviru iniciative Eureka. V usklajevanju je tudi javni poziv – nadgradnja aplikativnih projektov ARIS ter javni razpis Eureka 2025-2029. Med ukrepi, ki že potekajo, so sofinanciranje delovanja SRIP-ov, sofinanciranje pisarn za prenos znanja na JRO in izvajanje projekta SMASH na področju umetne inteligence. V zaključni fazi priprave je komplementaren projekt Center za tehnologije genske in celične terapije – CTGCT, v višini 15.000.000 EUR, ki je bil izbran na razpisu programa Teaming v okviru Obzorje Evropa. Med ukrepi, ki že potekajo so tudi finančni instrumenti za spodbujanje raziskav, razvoja in inovacij prek Holdinškega sklada, ki ga upravlja SID banka.

Do zamud prihaja pri pripravi in izvajanju infrastrukturnih projektov na Univerzi v Mariboru (projekt INNOVUM) in Univerze v Ljubljani (novogradnja Fakultete za strojništvo). V obeh primerih gre za projekte z visoko strateško vrednostjo, namenjene podpori industrijski tranziciji ter okrepitvi sodelovanja med akademsko in gospodarsko sfero. V okviru projekta INNOVUM je vzpostavitev sistema izvajanja zaradi kompleksnosti procesa (istočasno sofinanciranje projektov iz CP 1 in CP 4) zahtevala veliko usklajevanja in dogovorov. Februarja 2025 je bil med MVZI in Univerzo v Mariboru podpisan dogovor o sodelovanju pri izvajanju Načrta razvoja Tehnološkega inovacijskega centra Univerze v Mariboru - platforme INNOVUM, na osnovi katerega se je pristopilo k pripravi pozivov. Do 30. 6. 2025 sta bila poslana dva poziva za NPO za projekte v sklopu platforme Innovum in sicer NPO za Prenova objekta Centra odličnosti za fotonske, mikro in nano elektronske tehnologije Univerze v Mariboru ter Odkup in prenova objekta Fakultete za logistiko z raziskovalnim centrom za logistiko. 5 pozivov je v pripravi. Posredovan je bil tudi poziv za NPO za projekt Izgradnja in vzpostavitev raziskovalne infrastrukture Fakultete za strojništvo, Univerze v Ljubljani.

Glavne ovire so administrativne narave, dolgotrajni postopki umeščanja v prostor, faze projektiranja ter zlasti kadrovska podhranjenost nosilnih ekip. Potrebno bo okrepiti kadre, ki bodo skrbniki strateških projektov, ki so administrativno in strokovno izjemo zahtevni.

**RSO1.2 (Digitalna preobrazba):** Realizacija do aprila 2025 znaša zgolj 2,5 % dodeljenih sredstev, kar kaže na sistemske ovire pri uveljavljanju digitalnih inovacij v javnem in zasebnem sektorju. Edini program z zaznavnim izvajanjem je javni razpis DDK 2024–2025 za krepitev digitalnih kompetenc odraslih. Ostali predvideni ukrepi, kot so digitalna transformacija podjetij, digitalizacija storitev javne uprave in razvoj podatkovnih platform, so v začetni fazi izvajanja. Razloge gre iskati v nepopolni koordinaciji med nosilci digitalne in inovacijske politike ter v pomanjkanju tehnične pomoči za pripravo projektov, zlasti za MSP.

**Sprejeti ukrepi za naslavljanje identificiranih izzivov specifičnega cilja RSO1.2 so:**

Na področju razvoja in varne uporabe umetne inteligence je v zakonodajnem postopku (na Vladi Republike Slovenije potrjen dne 21. 8. 2025) Zakon o izvajanju uredbe (EU) o določitvi harmoniziranih pravil o umetni inteligenci. • Smo v fazi posodobitve in podaljšanja *Nacionalnega programa za uvajanje umetne inteligence (NPUI*), ki bo zaključena s sprejemom na Vladi Republike Slovenije najkasneje do konca letošnjega koledarskega leta, saj MDP že pripravlja program aktivnosti za ozaveščanje javnosti o priložnostih in tveganjih uporabe umetne inteligence.

Na področju spodbujanja inovacij z uporabo umetne inteligence je MDP 11. 6. 2025 z ARIS podpisalo *Sporazum o prenosu in načinu izvajanja nalog izvajalskega telesa v okviru evropske kohezijske politike 2021–2027*. Sporazum predstavlja podlago za pripravo javnega razpisa za podporo inovacijskim projektom uporabe umetne inteligence za izboljšanje poslovnih procesov, optimizacijo poslovanja, razvoj novih poslovnih modelov ter digitalizacijo proizvodnje. V okviru tega razpisa bo v letu 2026 upravičencem dodeljenih več kot 16 milijonov evrov sredstev EKP.

Na področju visokozmogljivih računalniških kapacitet (HPC) se je Vlada Republike Slovenije 21. 8. 2025 seznanila s predvidenimi postopki za formalnopravno urejanje, sofinanciranje in izvedbo aktivnosti vzpostavitve, nadgradnje in operativnega delovanja superračunalnika, vključno s tovarno umetne inteligence (SLAIF) ter pooblastila ministra za visoko šolstvo, znanost in inovacije, da podpiše administrativni sporazum s Skupnim podjetjem EuroHPC, ki bo podlaga za prenos sredstev Skupnemu podjetju EuroHPC za pridobitev visokozmogljivega računalnika, optimiziranega za umetno inteligenco, ki se bo vzpostavil v okviru projekta SLAIF ter za udejanjenje slovenskega sofinanciranja italijanskega superračunalnika CINECA HPC »Leonardo AI project«. Namen ukrepov je zagotoviti ustrezno podporo raziskavam, razvoju in poslovnim aplikacijam, ki zahtevajo visoko računsko moč.

Na področju pametnih mest in skupnosti bo v okviru *Zakona o digitalni preobrazbi* zagotovljena pravna in institucionalna podlaga za implementacijo zastavljenih ukrepov.

Na področju e-javnih storitev se uspešno izvajajo operacije za vzpostavitev sistema obveščanja in alarmiranja. Dne 27. 9. bo izvedeno javno testiranje sistemov, v katerega bodo vključeni uporabniki mobilnih telefonov, ki se bodo v času testiranja nahajali na ozemlju Republike Slovenije.

**RSO1.3 (Podjetništvo):** Do 30. 4. 2025 je bilo realiziranih 15,9 % sredstev. Največji del porabe (25 mio EUR) predstavlja instrument posrednega financiranja preko Slovenskega podjetniškega sklada, ki zagotavlja dostop do tveganega kapitala. Kljub temu se kaže potreba po raznolikosti instrumentov – MSP pogosto potrebujejo poleg finančne podpore tudi svetovalno, mentorsko in analitično podporo. Nadaljnji razvoj podpornega okolja, predvsem na regionalni ravni, je ključen za uspešno uresničevanje podjetniške komponente S5.

**RSO1.4 (Kadri in znanja):** Ukrepi na področju razvoja človeških virov imajo kritične zamude. Spodbude za kompetenčne centre za razvoj kadrov (KOC), ki so ključni instrument usposabljanja zaposlenih in krepitve digitalnih ter zelenih kompetenc, do izida tega Poročila niso bile aktivirane. Čeprav je bil instrument na organu upravljanja potrjen že oktobra 2024, NRP zanj do izida tega Poročila ni bil odobren, zato aktivnosti ni bilo moč nadaljevati. Posledično so bila sredstva za ukrep, ob reprogramiranju PEKP 2021–2027 v letu 2025, zmanjšana za 30 %. Tudi ključni komplementarni instrument, sicer financiran iz vira ESS+ v okviru PN 6 PEKP 2021-2027 (ESO 4.2.), Platforma trga dela (PTD) v svojem izvajanju pri izpolnjevanju prvega mejnika zamuja, a po zagotovilih PT ostala dva mejnika v letih 2026 in 2028 nista ogrožena. Tako je sedaj tik pred lansiranjem prvi prototip spletne platforme, ki bo vključeval relevantne podatke o razpoložljivih delovnih mestih in kadrih, do aprila 2026 pa bo platforma dopolnjena tudi s podatki iz kratkoročnih, srednjeročnih in dolgoročnih potreb trga dela, s čimer bodo tudi pravočasno doseženi osrednji zastavljeni cilji.

Glede izvajanja Svežnja ukrepov S5 cilja politike 1 lahko povzamemo, da je glede na razpoložljiva sredstva CP1 po INP 2025/1 (696,9 mio EUR EU del), do 30. 4. 2025 potrjenih (izdanih Odločitev o podpori) za 295 mio EUR ali 42,3 % od skupno razpoložljivih EU sredstev. Od operacij v izvajanju je bilo prejemnikom izplačanih za 54,1 mio EUR sredstev EU, kar predstavlja le 7,7 % razpoložljivih sredstev EU oziroma 18,3 % sredstev od operacij, ki so trenutno v izvajanju. Podrobnejše informacije po ministrstvih so razvidne iz Poročila »Poročilo o izvajanju SP – 2025«, tabele št. 3 »Primerjava odobrenih operacij in njihove porabe glede na razpoložljiva sredstva v okviru Prednostne naloge 1 po Ministrstvih, do vključno 30. 4. 2025«

#### Glavne analize, ki smo jih izvedli v obdobju poročanja z regionalnimi razvojnimi agencijami (RRA) ter s partnerji SIRIS Academic (Katalonija) in EK - S3 CoP TSA/ Technopolis Group

Analitični okvir poročila temelji na izsledkih raziskav, ki so jih opravile vse RRA po pogodbi z MKRR; ki smo jo dopolnili z nalogami za stalno spremljanje uveljavljanja konkurenčnih akterjev gospodarstva in njihove skladnosti z S5 in STEP v vseh slovenskih razvojnih regijah in na dveh dodatnih študijah v izvedbi SIRIS Academic in S3 CoP TSA, ki nudita celosten vpogled v zmogljivosti, osredotočenje in usklajenost slovenskega inovacijskega sistema s področnimi politikami EU.

**Semantična analiza slovenskega inovacijskega prostora v izvedbi SIRIS Academic**

Semantična analiza slovenskega inovacijskega prostora zagotavlja digitalno ogrodje za oceno slovenskega inovacijskega prostora. Z uporabo odprtih evropskih podatkovnih virov (patenti, projekti, publikacije) analiza potrjuje nadpovprečno specializacijo Slovenije na vseh prednostnih področjih S5, s posebej izrazito prisotnostjo na transverzalnih področjih, kot so deep-tech, digitalne in zelene tehnologije.

Ključne ugotovitve:

* SRIP-i kažejo različno strukturno naravo – nekateri temeljijo na močni akademski podpori (npr. Zdravje - medicina, HRANA), drugi na industrijski zasidranosti (npr. ACS+, MATPRO).
* Transformativna področja, kot sta krožno gospodarstvo in digitalizacija, izkazujejo visoko stopnjo presečnosti.
* Prisotna je finančna in tehnološka vrzel na stopnjah TRL 6–8, kar ovira prenos raziskav v industrijsko prakso.

Na podlagi analize avtorji priporočajo, da se prednostna področja prestrukturirajo v tri dopolnjujoče se vrste glede na svojo pretežno naravo:

* kot gonilne sile preobrazbe/transformacije gospodarstva (digitalizacija, trajnost);
* globoke-tehnološke inovacije (ang. »deep tech innovation«) na konkurenčnih področjih (napredni materiali in proizvodnja, zelena tehnologija in energija, biomedicina in biotehnologija);
* sektorski inovacijski grozdi (agroživilstvo, grajeno okolje, mobilnost, napredni industrijski sektorji, IKT, zdravje in turizem).

Ta predlog ohranja obstoječe pristope in splošni vzorec specializacije upoštevajoč razkrite konkurenčne prednosti, hkrati pa ustvarja skladnejši okvir za lažje oblikovanje prilagojene mešanice politik in podporo bolj raznolikim oblikam organizacije deležnikov (SRIP, grozdi, horizontalne platforme). Politike na področju raziskav in inovacij bi morale podpirati vsako vrsto prednostne naloge posebej, s prilagojenimi instrumenti politike, hkrati pa spodbujati njihovo presečnost, medsebojno sodelovanje in bogatenje. To bo še naprej zahtevalo usklajevanje znotraj vlade med različnimi resornimi ministrstvi in agencijami, odgovornimi za politike na področju raziskav in inovacij ter regionalne, razvojne in kohezijske politike.

**Strokovna podpora Evropske komisije pri razvoju odprte raziskovalne infrastrukture v Sloveniji v izvedbi S3 CoP TSA Technopolis Group:**

Presoja TSA, izvedena v okviru evropske skupnosti S3 CoP, se osredotoča na institucionalno zrelost, strateško usklajenost in izvajalske zmogljivosti ter ugotavlja:

* + Visoka relevanca in skladnost S5 in posebej predlogov za investicije v RRI infrastrukturo in opremo z evropskimi politikami (npr. STEP, Zeleni dogovor).
  + Poudarjeni izzivi: nizka administrativna absorpcija, šibka koordinacija med digitalnimi in raziskovalnimi politikami ter neučinkovit prenos inovacij iz JRO v industrijo.
  + Posebej izpostavljena sta projekta INNOVUM (Univerza v Mariboru) in Fakulteta za strojništvo (Univerza v Ljubljani) kot ključna gradnika nove RRI infrastrukture.
    - Priporočena je večja povezava med institucionalnimi akterji in konsolidacija podporne infrastrukture ter bolj učinkovita uporaba pravil državnih pomoči v cilju večje udeležbe zasebnega sektorja v poslovnih modelih sodelovanja z JRO.

Skupaj obe analizi potrjujeta, da ima Slovenija močno znanstveno-industrijsko jedro, vendar se srečuje z vrzelmi pri komercializaciji, institucionalni konsolidaciji in izrabi obstoječega potenciala.

#### Usklajenost z merili za tematski omogočitveni pogoj - Konkurenčnejša in pametnejša Evropa s spodbujanjem inovativne in pametne gospodarske preobrazbe ter regionalne povezljivosti na področju IKT

Slovenija v okviru izvajanja S5 sprotno izpolnjuje sedem meril tega tematskega omogočitvenega pogoja skladno z akcijskim načrtom, ki je bil sprejet ob potrditvi S5 s strani EK. Evropski komisiji o napredku poročamo na rednih srečanjih Organa upravljanja s predstavniki EK.

1. Analitična podlaga (evidence-based analysis)

Slovenija razpolaga z robustno semantično analizo slovenskega inovacijskega prostora ter ekspertno strokovno nalogo Evropske komisije glede poslovnih modelov za javno-zasebno sodelovanje pri odprti RRI infrastrukturi, ki sta podrobneje navedeni zgoraj, in druge študije, ki omogočajo podatkovno utemeljeno odločanje. Poročilo vključuje podrobne vpoglede v specializacijo, prisotnost v verigah vrednosti, patentno dejavnost in uspešnost na EU razpisih.

1. Institucionalna ureditev in odgovornost

Vzpostavljen je večnivojski sistem upravljanja: Delovna skupina vlade za podporo S5 (DSV S5), tehnični sekretariat (MKRR) in Programski odbor RRI omogočajo koordinirano upravljanje. Vključenost 13 ministrstev potrjuje horizontalno zavezanost.

1. Spremljanje in vrednotenje

Določen je sistem kazalnikov (produktivnost, EII, snovna produktivnost, izobraževanje ipd.), spremljanje poteka prek EU mehanizmov (IS e-MA2, vmesna poročila). Dopolnjujejo jih kvalitativni procesi, kot je EDP. S5 je sprotne presoje učinkovitosti SRIP in ukrepov podpore izvajal preko zunanjih ekspertnih skupin, javnih naročil in Ciljnih raziskovalnih razpisov, v izvedbi Univerz, IER in GZS. Na ta način so pristojni resorji vlade pridobili metodološke osnove in prve presoje, ki so vključene v poročila.

1. Proces podjetniškega odkrivanja (EDP)

EDP se izvaja sistematično in večtirno, neposredno z deležniki, v sodelovanju s SRIP in regionalnimi akterji in kabinetno, z empiričnimi raziskavami in digitalnimi orodji podprtimi z umetno inteligenco). Vključuje delavnice, študije RRA, mreženja z deležniki, lokalna partnerstva. Zaznane so potrebe po boljšem komuniciranju in podpori podjetjem izven obstoječih SRIP-ov.

1. Ukrepi za izboljšanje raziskovalnega in inovacijskega sistema

Slovenija izvaja vrsto ukrepov: poleg neposrednih investicij v RRI infrastrukturo (Univerza v Mariboru in Univerza v Ljubljani, oprema in prostorske kapacitete javnih raziskovanih inštitutov na prednostnih področjih S5) preoblikovanje ARRS v ARIS, prenova razpisov (TRL 3–6, demo piloti), projekt o pravilih državne pomoči (DG REGIO). Težave so pri realizaciji RRI stičišča in počasni pripravi projektne dokumentacije.

1. Ukrepi za industrijsko tranzicijo

Vzpostavljen je Center za krožno gospodarstvo, pripravlja se Nacionalni demonstracijski center Pametne tovarne. Načrti vključujejo podporo MSP pri testiranju tehnologij Industrije 4.0, povezovanje z zeleno in digitalno agendo.

1. Mednarodno sodelovanje in vključevanje v verige vrednosti

Slovenija je vodilna v programu I3 (prvo mesto po prejetih sredstvih na prebivalca), in visoko nad povprečjem udeležbe v programih Obzorje, aktivna v pobudi Vanguard in vključena v članstva IPCEI in na področjih STEP, Horizon ter druge programe. ARIS zagotavlja podporo za internacionalizacijo RRI projektov.

Slovenija izpolnjuje vse ključne pogoje, a z jasnimi opozorili o izboljšanju izvajalske kapacitete, časovnice in prenosu znanja v gospodarstvo. Pogoji so formalno doseženi, vendar vsebina kaže na potrebo po nadaljnji konsolidaciji.

#### Spremljanje ciljev in uspešnost S5 (zeleni prehod)

**Strateški cilj S5 je zeleni prehod**, ki ga razumemo kot celostno inovativno, nizkoogljično, digitalno podprto in na znanju temelječa preobrazbo gospodarstva in družbe: Strateški cilj se spremlja na podlagi kazalnikov za **merjenje strateškega cilja S5, ki so:**

* Produktivnost dela (BDP na zaposlenega v standardih kupne moči), EU = 100,
* Evropski inovacijski indeks (EII), EU=100,
* Snovna produktivnost, SKM/kg,
* Indeks digitalnega gospodarstva in družbe (DESI), uvrstitev Sl,
* Delež prebivalcev s terciarno izobrazbo (30–34 let), v %,
* Vključenost odraslih prebivalcev, starih 25–64 let, v vseživljenjsko učenje, v %.

**V nadaljevanju izpostavljamo prve štiri kazalnike (Podrobnejše informacije so razvidne iz priloge 4 »Cilji in uspešnost S5«, v dokumentu »Poročilo o izvajanju SP – 2025«).**

1. **Produktivnost dela (BDP na zaposlenega v standardih kupne moči)**

UMAR[[5]](#footnote-6) ugotavlja, da se je zmanjševanje razkoraka v ravni produktivnosti do povprečja držav EU med epidemijo in energetsko krizo postopno nadaljevalo. Slovenija je leta 2023 dosegla 85 % povprečja EU v ravni produktivnosti (v standardih kupne moči), kar je 2 o. t. več kot leta 2019.

Tabela 4: Produktivnost dela (BDP na zaposlenega v standardih kupne moči)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **LETO** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Slovenija | 81,6 | 80,7 | 81,1 | 81,8 | 82,2 | 82,9 | 83,4 | 84,1 | 83,4 | **84,9** |

Vir: Eurostat[[6]](#footnote-7)

Zaradi padca produktivnosti dela v letu 2022, mora Slovenija, v kolikor želi doseči cilj za leto 2030, v času od leta 2023 do 2030 letno povečevati produktivnost dela za več kot 1,44 o.t. letno, da se približa 95% povprečju EU.

1. **Evropski inovacijski indeks (EII)**

UMAR v Poročilu o razvoju 2025 poroča, da je Slovenija po evropskem inovacijskem indeksu v letu 2024 napredovala, a napredek ne zadošča za zmanjševanje vrzeli za povprečjem EU oz. vodilnimi inovatorkami, ki v zadnjih štirih letih ostaja na približno enaki ravni. Slovenija tako ostaja v skupini zmernih inovatork.

* Slovenija glavne primerjalne prednosti glede na EU izkazuje na področju sodelovanja, inovacijske aktivnosti podjetij ter človeških virov.
* Slovenija je z nazadovanjem v oceni inovacijskega indeksa do povprečja EU globalno gledano med letoma 2022 in 2024 (ocena EII leta 2024 je po podatkih iz leta 2023) nazadovala tudi globalno, saj so se ji razvojno približale Brazilija, Indija, Južna Afrika, Čile in Mehika, v letu 2024 jo je po oceni EII prehitela Kitajska, inovacijski zaostanek Slovenije pa se je povečal do Južne Koreje, Kanade, ZDA in Avstralije.

Slika 1: Inovacijski indeks - globalna primerjava EU med letoma 2022 in 2024

Slika, ki vsebuje besede besedilo, posnetek zaslona, vrstica, številka

Vsebina, ustvarjena z umetno inteligenco, morda ni pravilna.

Vir: Lastni vir na podlagi podobne slike Evropske komisije

1. ***Snovna* produktivnost**

Cilj Slovenije je v letu 2030 doseči kazalnik snovne učinkovitosti 3,5 SKM/kg, kar pri trenutnem trendu razvoja od leta 2020 ne bo mogoče, zato mora Slovenija povečati napore za večanje snovne produktivnosti, v kolikor želi doseči ta strateški cilj.

Snovna produktivnost v Sloveniji se je med izhodiščnim letom 2020 in letom 2023 močno izboljšala, na 2,38 SKM/kg. Kot ugotavlja UMAR v Poročilu o razvoju 2024 Snovna produktivnost med leti precej niha zlasti v povezavi s spremembami v gradbeni dejavnosti.

Tabela 5: Snovna produktivnost v SKM/kg

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **LETO** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Slovenija (Eurostat) [[7]](#footnote-8) | 1,6855 | 1,7087 | 1,8367 | 1,913 | 1,8354 | 2,0533 | 2,0511 | 2,0766 | 2,17 | **2,38\*** |
| Slovenija (SURS)[[8]](#footnote-9) | 1,67 | 1,69 | 1,82 | 1,90 | 1,82 | 2,04 | 2,04 | 2,07 | 2,17 | **2,38** |
| EU (Eurostat) [[9]](#footnote-10) | 1,9289 | 1,9932 | 2,0525 | 2,085 | 2,1148 | 2,1812 | 2,1912 | 2,2854 | 2,5121 | **2,7384** |

\**Rok za posredovanje podatkov Eurostatu za leto 2023 je bil 30.4.2025. Ko bodo objavili zbrane podatke, bodo na Eurostat posodobili tudi podatek za snovno produktivnost za to leto in bo enak, kot je podatek na spletni strani SURS.* Vir: Eurostatin SURS

1. **Indeks digitalnega gospodarstva in družbe (DESI)**

Evropska komisija v Poročilu o državi za digitalno desetletje za Slovenijo za leto 2024 ocenjuje, da je Slovenija leta 2023 dosegla opazen napredek na področju e-uprave s priglasitvijo svoje nacionalne sheme e-identifikacije in visoko splošno zrelostjo e-zdravja.

**Spremljanje uspešnosti strategije S5 (Inovacijski indeks in neto dodana vrednost)**

Strategija S5 za spremljanje uspešnosti od leta 2023 predvideva še dodatno serijo ekonomskih in razvojnih kazalnikov za spremljanje učinkov, vplivov in rezultatov izvajanja ukrepov EKP 2021*–*2027 in trendov razvoja inovativnosti. V nadaljevanju sta prikazana kazalnika (Eko inovacijski indeks in neto dodana vrednost na zaposlenega) vplivov za spremljanje uspešnosti strategije S5.

Tabela 6: Kazalnik vpliv: Eko inovacijski indeks

| **Kazalnik** | **Izhodiščna vrednost** | **Izhodiščno leto** | **Vrednost kazalnika v letu 2023** | **Vrednost kazalnika v letu 2024** | **Ciljna vrednost v letu 2030** | **Merska enota** | **Vir podatka** |
| --- | --- | --- | --- | --- | --- | --- | --- |
| Eko-inovacijski indeks | 116,5 | 2022 | 115,1 | 121,5 | 120 | indeks EU 2022=121,47 (118,9?) | EK[[10]](#footnote-11) |

Eko-inovacijski indeks za spodbujanje eko-inovacij za prehod v nizko ogljično družbo kaže, da je Slovenija ciljno vrednost za leto 2030 (vrednost je 120) v letu 2024 že dosegla in celo presegla (vrednost 121,5).

Ključna spremenljivka, ki jo zasleduje S5, je produktivnost ob hkratnem zmanjševanju pritiska na naravne vire, in sicer v smislu opredeljenega zelenega prehoda. **Rast neto dodane vrednosti na zaposlenega v gospodarskih družbah** ni več opredeljena med kazalniki za merjenje strateškega cilja S5, vendar je pomembna zaradi primerjave uspešnosti S5 v obdobju po letu 2022 v primerjavi z predhodnim obdobjem S4 od leta 2014 do 2022.Rast neto dodane vrednosti na zaposlenega je med letoma 2022 in 2023 narasla za 9,5 % in v letu 2023 dosega vrednost 61.003 EUR.

Tabela 7: Dodana vrednost na zaposlenega v EUR v Sloveniji po letih

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **LETO** | **2013** | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** |
| Neto dodana vrednost na zaposlenega v EUR | 39.011 | 40.324 | 41.124 | 42.094 | 43.154 | 44.415 | 46.752 | 47.161 | 53.057 | 55.688 | **61.003** |

Vir: AJPES

#### Sklep in priporočila

Poročilo o izvajanju Slovenske strategije trajnostne pametne specializacije (S5) v obdobju 2023–2025 potrjuje, da Slovenija razpolaga z utemeljenim in - v primerjavi z drugimi regijami držav članic EU – nadpovprečno visoko specializiranim inovacijskim ekosistemom, ki je uspešno vključen v evropski raziskovalno inovacijski prostor, a se hkrati sooča z večplastnimi izzivi pri operativnem izvajanju in tveganji glede dolgoročne konkurenčnosti.

**Ključne ugotovitve:**

* Strategija S5 ima močno podporo v analitičnih podatkih in političnih dokumentih, vendar operativna realizacija ukrepov zaostaja za načrtovanimi mejniki.
* Institucionalna struktura je razvita, toda zamude pri izvajanju investicij (npr. RRI infrastruktura, znanja in spretnosti) zmanjšujejo hitrost transformacije.
* Analize SIRIS Academic in S3 CoP TSA potrjujejo visoko stopnjo usklajenosti slovenskega inovacijskega sistema z evropskimi cilji, a tudi vrzeli pri prenosu znanja in komercializaciji.
* Prednostna področja so strokovno utemeljena, a heterogena – zahtevajo diferenciran pristop pri oblikovanju podpornih instrumentov.

**Na podlagi teh ugotovitev in analiz predlagamo**:

1. Srednjeročno **odločno povečevanje sredstev za RRI** v proračunu RS, pospešitev izvajanja ključnih investicij, zlasti na področju RRI infrastrukture (INNOVUM, FS UL) in prenosa znanja (pisarne KTO), ob odpravi administrativnih zastojev in skrbnejšem pregledu zrelosti predlaganih investicij z vidika pripravljenosti na izvedbo. Nadaljevanja vlaganj v strateške infrastrukture (posebej RRI opremo) ob bistveno povečani udeležbi zasebnega sektorja v poslovnih modelih partnerstev z JRO upoštevajoč fleksibilnosti pri pravilih državnih pomoči.
2. Krepitev upravljavskih kapacitet v javnem sektorju, s poudarkom na horizontalnem povezovanju med resorji in stalni uskladitvi razpisov s strategijo S5.
3. Močnejše pozicioniranje in učinkovitejše izvajanje ukrepov za krepitev znanj in spretnosti, z nujno takojšnjo aktivacijo kompetenčnih centrov (KOC), čimprejšnjo uvedbo mikrodokazil in drugih hitreje prilagodljivih izobraževalnih programov, odpravo zaostankov pri vzpostavitvi temeljnega orodja – Platforme trga dela s ciljem čimprejšnjega delovanja v polnem obsegu kot tudi drugih komplementarnih instrumentov.
4. Prenova modela SRIP z večjo osredotočenostjo na produktne verige, merljive cilje in vključevanje industrijskih akterjev v nišnih segmentih.
5. Strateška konsolidacija področij S5 glede na njihovo naravo, institucionalno moč, tržno perspektivo in transformacijski potencial. Nove sheme državnih pomoči in podpore prednostnim področjem S5 bodo bolj učinkovite, če bodo upoštevale selektiven pristop glede na naravo prednostnih področij.
6. Razvoj novih finančnih instrumentov za TRL 6–8, s poudarkom na tveganem kapitalu, demo pilotih, IPCEI in povezovanju z industrijskimi partnerstvi ter z optimalnejšo uporabo pravil na področju državnih pomoči.
7. Digitalizacija in odprti podatki kot temelj prihodnjega EDP – vzpostaviti je treba stalno, podatkovno vodeno strukturo za podjetniško odkrivanje in podatkovno analitiko. Načrtovano RRI stičišče je topogledno zastavljeno robustno, izvedbo na ARIS je potrebno pospešiti in izvesti celovito, kot je tudi načrtovana.
8. Nadaljevanje mednarodne vpetosti – ohraniti močno pozicijo v EU programih (npr. I3, Obzorje, STEP), okrepiti vlogo ARIS kot nosilca mednarodne podporne infrastrukture.
9. Vpeljava misijskega pristopa (družbeni izzivi in strateške prioritete) v prihodnje programiranje (2028–2035), s poudarkom na transformativnih področjih: zdravje, digitalna suverenost, zelene tehnologije.

Poročilo o izvajanju S5 2023–2025 ponuja trdno osnovo za strateško nadgradnjo politike pametne specializacije. Uspeh prihodnjega obdobja bo odvisen od tega, ali bo Slovenija zmogla konsolidirati svoje institucionalne, finančne in človeške vire v smeri ciljno usmerjene, učinkovite in evropsko relevantne inovacijske politike.

### Proces podjetniškega odkrivanja

Gonilni proces priprave Strategij pametne specializacije je proces podjetniškega odkrivanja (angl. entrepreneurial discovery process - EDP), ki je splošno pojmovan kot vključujoč, na dokazih temelječ proces zainteresiranih strani, ki omogoča pridobivanje informacij o potencialu za nove dejavnosti in s tem učinkovito usmerjanje raziskav in inovacijske politike. Proces podjetniškega odkrivanja mora biti neprekinjen proces, ki se začne z začetnim ugotavljanjem prednostnih nalog strategije pametne specializacije in razširitvijo sodelovanja zainteresiranih strani pri izvajanju strategije pametne specializacije. V ta namen je uvedena tudi poseben elektronski naslov [s5.mkrr@gov.si](mailto:s5.mkrr@gov.si), kamor lahko deležniki posredujejo predloge, razmisleke, usmeritve, vprašanja, kritike, pohvale. Na ta način se ohranja kontinuirana komunikacija z deležniki peterne vijačnice in omogoča tudi neprestana proces podjetniškega odkrivanja.

Pametna specializacija - S5 vse bolj postaja mehanizem za podporo regionalnim transformacijam gospodarstev in dvojnemu prehodu ter prehodu v Industrijo 5.0. V želji po zelo fokusno usmerjenem procesu EDP je bila pomembna vzpostavitev P2P (peer-to-peer) navezave med ekipo S5 in ekipo regionalnega dela MKRR za pripravo delavnic v slovenskih razvojnih regijah. V načrtu je bila izvedba ene delavnice na razvojno regijo v sodelovanju z nosilnim partnerjem (kanalom) - RRA, Tehnološki park, občina idr v 1.fazi regionalnega pristopa oziroma regionalnega EDP.

Dolgoročni cilji, ki smo jih zasledovali je bilo ukoreninjanje S5 v regijah po načelu subsidiarnosti izvajanja politik ter aktiviranje potencialov S5 v industrijskem prehodu (dvojni prehod, Green Deal, Industrija 5.0).

Specifični cilji, ki smo si jih zadali pa so bili:

* promocija S5 in povezanih ukrepov PEKP,
* pridobivanje novih članov za strateška partnerstva (dodana vrednost za SRIP-e),
* spoznavanje akterjev na terenu in pridobitev neposrednih kontaktov, proces podjetniškega odkrivanja za potrebe S5 novele v Q4 2024.

Prva faza regionalnega EDP je bila izvedena konec leta 2023 in v prvi polovici leta 2024, ko je bilo izvedeno 15 delavnic poglobljenih srečanj z deležniki v okviru podjetniškega odkrivanja.V sklopu 2. faze regionalnega EDP pa se je pristop strukturiral na izvedbo 12 študij z naslovom Študija o propulzivnih

podjetjih na prednostnih področjih S5 v razvojnih regijah. Študije so bile pripravljene oziroma koordinirane s strani 12 regionalnih razvojnih agencij. Na tej podlag se je v prvi polovici letošnjega leta izvedla nova delavnica regionalnega EDP v vsaki razvojni regiji.

Udeležba na teh dvanajstih delavnicah je bila široka – od javnih institucij, raziskovalnih organizacij in predvsem podjetij. Predstavljene so bile ugotovitve študij za vsako posamezno razvojno regijo, v sodelovanju z nacionalno kontaktno točko za STEP je bila podrobneje prikazana Platforma STEP, predstavniki koordinatorjev SRIP-ov in člani podjetij, ki so člani SRIP-ov, pa so predstavila prednosti članstva v SRIP-ih.

## PROMOCIJA EKP

Osrednji namen komunikacijske strategije EKP je zagotavljati obveščenost javnosti o izvajanju EKP v Sloveniji. Glavna komunikacijska orodja so: spletni portal [www.evropskasredstva.si](http://www.evropskasredstva.si) ter družbena omrežja (Facebook, Instagram, LinkedIn in YouTube).

V šestmesečnem obdobju od januarja do junija 2025 so bile izvedene raznolike komunikacijske aktivnosti:

1. Dobre **zgodbe:** Nadaljevali smo s snemanjem video vsebin v lastni produkciji, s katerimi smo predstavili dobre zgodbe, spisane z evropskimi sredstvi v Sloveniji. Vsebine smo objavljali na družbenih omrežjih Facebook, Instagram, LinkedIn in Youtube. S strani DG Regio smo pridobili tudi finančna sredstva za promocijo objav video vsebin na družbenih omrežjih Evropska sredstva.
2. **Sejemska dejavnost:** Udeleževali smo se sejmov in drugih večjih tematskih prireditev. V januarju smo sodelovali na vseslovenskem sejmu Informativa, ki je namenjen učencem, dijakom in študentom, kjer smo mladim EKP predstavljali s primeri dobrih zgodb evropskih sredstev. V mesecu juniju smo se udeležili sejma Dnevi medgeneracijskega sožitja v Ljubljani, kjer smo z EKP vsebinami nagovarjali starejše občane. Iz slednjega sejma smo naročili tudi 3-minutni prispevek na KICTV – televizijskemu programu, ki je namenjen osebam nad 50 let in medgeneracijskemu povezovanju.
3. **Organizacija dogodkov:** V različnih slovenskih regijah smo organizirali **Potujoče pisarne evropskih sredstev, natančneje v Novem mestu, Celju, Zagorju ob Savi, Kopru in Ravnah na Koroškem**, kjer je zainteresirana javnost prisluhnila priložnostim evropskega sofinanciranja.
4. **EU projekt, moj projekt:** Izvajali smo aktivnosti v okviru promocijske kampanje EU projekt, moj projekt 2025. **K sodelovanju smo povabili tudi druge programe, ki se financirajo z evropskimi sredstvi in skupaj izbrali 17 finalistov**. Projekte smo predstavili na spletni podstrani [https://evropskasredstva.si/eu-projekt-moj-projekt-2025/.](https://evropskasredstva.si/eu-projekt-moj-projekt-2025/.%20) V juniju so potekale že prve predstavitve projektov, ki so bile oglaševane v nacionalnih medijih, in sicer nacionalnem televizijskem programu TV Slovenija 1, radiu Val 202, ki ima status programa posebnega pomena, časopisu Nedeljski dnevnik in spletni strani Siol.net. Oglaševanje projektov iz kampanje EU projekt, moj projekt 2025 poteka tudi na družbenih omrežjih Facebook in LinkedIn. Izbrani projekti so izvedli enodnevni dogodek v svojem domačem kraju oz. svoji regiji v obliki okrogle mize, delavnice, dneva odprtih vrat, obiska podjetja, športnih ali kulturnih aktivnosti ipd. EU projekt, moj projekt 2025 se bo nadaljeval tudi v drugi polovici leta.
5. **Šola kohezije**: Projekt smo zaradi odličnih odzivov po pilotnem izvajanju nadaljevali tudi v šolskem letu 2024/2025. **V tem šolskem letu je v projektu sodelovalo 14 srednjih šol iz vse Slovenije**. Projekt smo zaključili s podelitvijo nagrad v mesecu maju. Nadaljevali ga bomo tudi v šolskem letu 2025/2026. Spletna podstran projekta je na voljo tukaj: <https://evropskasredstva.si/asoc/>.
6. **Oglaševanje:** Poleg oglaševalske akcije EU projekt, moj projekt 2025 smo izvedli nekaj usmerjenih oglaševanj dosežkov evropske kohezijske politike v različnih slovenskih medijih. 1) Tiskani mediji: V Dnevniku in Nedeljskem dnevniku smo nadaljevali z oglaševanjem, ki se je kot odlično izkazalo že v preteklem letu, in sicer z grajenjem lastne znamke skozi članke »Z evropskimi sredstvi pišemo dobre zgodbe« oz. »Dobre zgodbe Evrope«. V prvi polovici leta smo oglaševali tudi v posebni izdaji Dela, Jutranjega lista in Blica – posebni turistični reviji Like Slovenija – Hrvaška – Srbija, in sicer je en članek predstavil potenciale slovenskih smučišč, ki vabijo skozi celotno leto, drugi pa novo celjsko zvezdo, ki je zažarela s pomočjo evropskih sredstev – Tehnopark Celje. Oglaševali smo tudi v časopisu Večer, in sicer v 8-stranski prilogi, ki je prikazovala priložnosti evropskega sofinanciranja v Kohezijski regiji Vzhodna Slovenija. Velik del pozornosti, da je z možnostmi evropskega sofinanciranja seznanjena Vzhodna kohezijska regija, smo namenili tudi s tem, da smo oglaševali v mediju Vestnik, in sicer tako preko njihove spletne strani, tiskanega časopisa Vestnik in njihovih družbenih omrežij. 2) Televizija: Evropska kohezijska sredstva smo približevali ljudem tudi preko lokalne oz. regionalne televizije TV Vaš kanal s sedežem v Novem mestu (tema: reportaže iz razvojnih regij Jugovzhodna Slovenija, Posavska regija in Osrednjeslovenska regija). 3) Splet: Večina člankov, ki so bili objavljeni v tiskanih medijih, so bili nato poobjavljeni še na spletnih straneh medijev, npr. dnevnik.si, vestnik.si, delo.si, itd. Sklenili smo tudi pogodbo z Agencijo IDEA d.o.o. za razširjanje video materialov primerov dobrih praks – Kohezijska politika EU – zgledne prakse evropskih skladov, in sicer na spletnih straneh tvidea.si, mariborinfo.com, ljubljanainfo.com, sobotainfo.com, ptujinfo.com, dolenjskainfo.com, pomurec.com ter na FB straneh omenjenih medijev.
7. **Družbeni mediji:** Na družbenih omrežjih Evropska sredstva in evropskasredstva.si redno in ažurno pripravljamo in objavljamo vsebine po vnaprej pripravljenem medijskem planu (razen aktualnih objav) po temah, npr. grafike, dobre zgodbe, video idr. Poseben poudarek namenjamo ažurnosti objave načrtovanih razpisov in razpisov v izvajanju. Spodaj je **pregled učinkov komuniciranja v prvem polletju 2025 na družbenih omrežjih Evropska sredstva (Facebook, Instagram, LinkedIn in Youtube):**

Tabela 8: Pregled učinkov komuniciranja v prvem polletju 2025 na družbenih omrežjih Evropska sredstva (Facebook)

|  |  |
| --- | --- |
|  | **FACEBOOK** |
| DOSEG | 472.421 |
| OGLEDI | 2.689.402 |
| ŠTEVILO SLEDILCEV 30. 6. 2025 | 8.345 |

Tabela 9: Pregled učinkov komuniciranja v prvem polletju 2025 na družbenih omrežjih Evropska sredstva (Instagram)

|  |  |
| --- | --- |
|  | **INSTAGRAM** |
| DOSEG | 241.580 |
| OGLEDI | 724.292 |
| ŠTEVILO SLEDILCEV 30. 6. 2025 | 1.198 |

Tabela 10: Pregled učinkov komuniciranja v prvem polletju 2025 na družbenih omrežjih Evropska sredstva (LinkedIn)

|  |  |
| --- | --- |
|  | **LINKEDIN** |
| PRIKAZI | 34.013 |
| ŠTEVILO SLEDILCEV 30. 6. 2025 | 877 |

Tabela 11: Pregled učinkov komuniciranja v prvem polletju 2025 na družbenih omrežjih Evropska sredstva (Youtube)

|  |  |
| --- | --- |
|  | **YOUTUBE** |
| OGLEDI | 4.855 |
| PRIKAZI | 62.579 |
| ŠTEVILO NAROČNIKOV 30. 6. 2025 | 217 |

1. **Vizija kohezija:** Vizija kohezija še naprej izdajamo mesečno. V njej objavljamo aktualne javne razpise in javne pozive, primere dobrih praks, napovedi dogodkov in druge zanimivosti. Vsi izvodi so dosegljivi na <https://evropskasredstva.si/e-novice-vizija-kohezija/>.
2. **Interaktivna svetovalka EMA:** v sodelovanju s pristojnimi resorji je interaktivna svetovalka Ema učinkovita enotna vstopna točka za vsa vprašanja glede evropskih skladov. Potencialnim upravičencem nudimo informacijsko središče z brezplačno telefonsko številko, ki je dnevno na voljo od 9. do 12. ure, preko elektronskega naslova eutocka.mkrr@gov.sieutocka.mkrr@gov.si ali preko interaktivnega obrazca na evropskasredstva.si**. V obdobju 1. 1. 2025 - 30. 6. 2025 smo preko tega orodja odgovorili na 182 vprašanj oz. sporočil.**
3. **INFORM-SI:** Delovna skupina INFORM-SI, v katero so imenovani programski komunikatorji, komunikatorji posredniških teles EKP in pridruženi komunikatorji kohezijskih regij se je maja sestala na prvem letošnjem plenarnem zasedanju. Izvedena je bila tudi delavnica uporabe UI: Chat GPT. Udeleženci so na plenarnem zasedanju začrtali skupne komunikacijske aktivnosti za leto 2025.

V obravnavanem obdobju smo nadaljevali z aktivnostmi seznanjanja ciljnih javnosti z vsebino PEKP, obveščali o načrtovanih sredstvih za posamezna področja in motivirali upravičence k pripravi projektov v tem okviru. Ker je organ upravljanja že izdal prve odločitve o podpori, posredniška in izvajalska telesa pa objavila prve razpise, smo preko sporočil za javnost, objav na spletnih straneh in družbenih omrežjih ter publikacije Vizija kohezija obveščali tudi o tem.

# PROGRAMSKO OBDOBJE 2014–2020: AKTUALNO STANJE IN GLAVNE AKTIVNOSTI V PRVEM POLLETJU LETA 2025

Poročilo o izvajanju evropske kohezijske politike 2014–2020 povzema pregled stanja v okviru OP EKP-ja na dan 30. 6. 2025.

Pripravljeno je na osnovi podatkov iz informacijskega sistema organa upravljanja (IS e-MA), podatkov iz informacijskega sistema organa za potrjevanje (IS e-CA) in informacijskega sistema Ministrstva za finance (MFERAC).

## ZAKLJUČEVANJE OP EKP 2014–2020

Slovenija je pri izvajanju EKP razdeljena na dve kohezijski regiji, in sicer na kohezijsko regijo Vzhodna Slovenija (v nadaljnjem besedilu: KRVS) in kohezijsko regijo Zahodna Slovenija (v nadaljnjem besedilu: KRZS). Na podlagi enotne metodologije EU so sredstva ESRR in ESS razdeljena tako, da KRVS pripada 60,6 % razpoložljivih sredstev in KRZS 39,4 % razpoložljivih sredstev. Za osnovno delitev med skladoma (tj. ESRR in ESS) so bile upoštevane razlike v razvitosti, potrebah in stanju na trgu dela v obeh kohezijskih regijah ter v napovedih povečevanja stopnje tveganja revščine.

V okviru razpoložljivih sredstev za programsko obdobje 2014–2020 je razdelitev sredstev po skladih naslednja:

* ESRR: 1.416.685.363 EUR;
* ESS: 718.769.595 EUR;
* KS: 914.046.895 EUR;
* YEI: 18.423.072 EUR;
* React EU ESRR: 255.741.210 EUR;
* React EU ESS: 13.205.000 EUR.

Tabela 12: Koriščenje sredstev EKP za celotno obdobje

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Sklad** | **Regija** | **Pravice porabe\*** | **Odločitve o podpori 30. 6. 2025\*\*** | | **Potrjene operacije 30. 6. 2025\*\*\*** | | **Izplačila iz DP 30. 6. 2025\*\*\*\*** | |  |
|  |
|  |
| **EU del (EUR)** | **EU del (EUR)** | **%** | **EU del (EUR)** | **%** | **EU del (EUR)** | **%** |  |
|  |
| **ESRR** | Vzhodna | 907.392.844 | 989.913.582 | 109% | 945.565.646 | 104% | 904.947.153 | 100% |  |
| Zahodna | 509.292.519 | 639.640.406 | 126% | 631.072.531 | 124% | 598.250.273 | 117% |  |
| Celotna SI | 255.741.210 | 276.172.328 | 108% | 272.884.972 | 107% | 265.335.993 | 104% |  |
| **Skupaj ESRR** | | **1.672.426.573** | **1.905.726.317** | **114%** | **1.849.523.149** | **111%** | **1.768.533.419** | **106%** |  |
| **ESS** | Vzhodna | 379.473.557 | 404.412.279 | 107% | 387.261.978 | 102% | 381.233.538 | 100% |  |
| Zahodna | 339.296.038 | 367.770.281 | 108% | 356.939.760 | 105% | 353.756.271 | 104% |  |
| Celotna SI | 13.205.000 | 15.060.526 | 114% | 14.045.342 | 106% | 13.845.052 | 105% |  |
| **Skupaj ESS** | | **731.974.595** | **787.243.086** | **108%** | **758.247.080** | **104%** | **748.834.861** | **102%** |  |
| **KS** | Celotna SI | 914.046.895 | 1.095.722.243 | 120% | 1.051.146.959 | 115% | 1.017.612.489 | 111% |  |
| **Skupaj KS** | | **914.046.895** | **1.095.722.243** | **120%** | **1.051.146.959** | **115%** | **1.017.612.489** | **111%** |  |
| **YEI** | Vzhodna | 18.423.072 | 18.423.072 | 100% | 18.423.072 | 100% | 17.308.298 | 94% |  |
| **Skupaj YEI** | | **18.423.072** | **18.423.072** | **100%** | **18.423.072** | **100%** | **17.308.298** | **94%** |  |
| **OP** | Vzhodna | 1.305.289.473 | 1.412.748.932 | 108% | 1.351.250.696 | 104% | 1.303.488.989 | 100% |  |
| Zahodna | 848.588.557 | 1.007.410.687 | 119% | 988.012.290 | 116% | 952.006.544 | 112% |  |
| Celotna SI | 1.182.993.105 | 1.386.955.098 | 117% | 1.338.077.273 | 113% | 1.296.793.533 | 110% |  |
| **Skupaj OP** | | **3.336.871.135** | **3.807.114.717** | **114%** | **3.677.340.260** | **110%** | **3.552.289.066** | **106%** |  |

Vir: e-MA, e-CA, MFERAC

\* Razpoložljiva sredstva/pravice porabe EKP za obdobje 2014−2020 (EU del) – OP EKP.

\*\* Odločitve o podpori zajemajo vrednost vlog za posamezen projekt, program ali javni razpis/poziv, brez neupravičenih stroškov.

\*\*\* Potrjene operacije pomenijo pogodbe o sofinanciranju oziroma odločitve o podpori, kadar je upravičenec neposredni proračunski uporabnik.

\*\*\*\* Izplačila iz državnega proračuna, vključno s prenesenimi sredstvi na Sklad skladov za izvajanje FI, ki pa se ne izkazujejo v bilanci prihodkov in odhodkov državnega proračuna (vir: MFERAC, izpis na dan 14. 7. 2025 za obdobje do 30. 6. 2025).

Tabela 12 prikazuje stanje izvajanja za celotno obdobje do konca junija 2025:

* odločitve o podpori v skupni vrednosti 3.807.114.717 EUR (EU del), kar je 114 % vseh razpoložljivih sredstev;
* znesek potrjenih operacij v skupni vrednosti 3.677.340.260 EUR (EU del), kar je 110 % razpoložljivih sredstev;
* izplačila iz državnega proračuna v skupni vrednosti 3.552.289.066 EUR (EU del), kar je 106 % razpoložljivih sredstev.

Z odločitvami o podpori odobrena sredstva presegajo razpoložljive pravice porabe (preko 100 %) z namenom, da končna praviloma nižja realizacija povračil iz evropskega proračuna (zaradi ugotovljenih neupravičenih izdatkov, nižje realiziranih izplačil od načrtovanih, odstopov od sofinanciranja ipd.) še vedno omogoči 100 % porabo razpoložljivih sredstev in doseganje ciljev OP EKP (gre za t. i. overcommitment, ki pomeni zagotavljanje dodatnih pravic porabe nad pravicami porabe OP EKP in je potrebno na prednostnih naložbah, kjer je višje tveganje za nedoseganje 100 % koriščenja EU sredstev). OU redno spremlja izvajanje OP EKP in sprejema ustrezne ukrepe z namenom stoodstotne porabe razpoložljivih sredstev in doseganja ciljev OP EKP.

Izvajanje evropske kohezijske politike je potekalo v okviru 11 prednostnih osi, ki so tematsko določale cilje in ukrepe. Naknadno sta bili dodani še dve prednostni osi kot odziv na pandemijo covida-19:

* 1. PREDNOSTNA OS: Mednarodna konkurenčnost raziskav, inovacij in tehnološkega razvoja v skladu s pametno specializacijo za večjo konkurenčnost in ozelenitev gospodarstva;
* 2. PREDNOSTNA OS: Povečanje dostopnosti do informacijsko-komunikacijskih tehnologij ter njihove uporabe in kakovosti;
* 3. PREDNOSTNA OS: Dinamično in konkurenčno podjetništvo za zeleno gospodarsko rast;
* 4. PREDNOSTNA OS: Trajnostna raba in proizvodnja energije in pametna omrežja;
* 5. PREDNOSTNA OS: Prilagajanje podnebnim spremembam;
* 6. PREDNOSTNA OS: Boljše stanje okolja in biotske raznovrstnosti;
* 7. PREDNOSTNA OS: Gradnja infrastrukture in ukrepi za spodbujanje trajnostne mobilnosti;
* 8. PREDNOSTNA OS: Spodbujanje zaposlovanja in transnacionalna mobilnost delovne sile;
* 9. PREDNOSTNA OS: Socialna vključenost in zmanjševanje tveganja revščine;
* 10. PREDNOSTNA OS: Znanje, spretnosti in vseživljenjsko učenje za boljšo zaposljivost;
* 11. PREDNOSTNA OS Pravna država, izboljšanje institucionalnih zmogljivosti, učinkovita javna uprava, podpora razvoju NVO in krepitev zmogljivosti socialnih partnerjev;
* 12. PREDNOSTNA OS: Tehnična podpora KS;
* 13. PREDNOSTNA OS: Tehnična podpora ESRR;
* 14. PREDNOSTNA OS: Tehnična podpora ESS;
* 15. PREDNOSTNA OS: Spodbujanje odprave posledic krize v okviru REACT-EU – ESRR
* 16. PREDNOSTNA OS: Spodbujanje odprave posledic krize v okviru REACT-EU – ESS.

V okviru izvajanja evropske kohezijske politike za obdobje 2014–2020 so bile izdane vse odločitve o podpori. Izvedena so bila tudi vsa izplačila, trenutno pa še poteka zaključevanje operacij.

Na dan 30. 6. 2025 je bilo stanje zaključenih operacij v IS e-MA sledeče: število vseh operacij v IS e-MA je 9.176, po posredniških organih je bilo skupaj zaključenih 9.142 operacij.

Tabela 13: Stanje zaključenih operacij na dan 30. 6. 2025 po posredniških organih

|  |  |  |  |  |  |  |  |
| --- | --- | --- | --- | --- | --- | --- | --- |
| **PO** | **Število vseh operacij (brez statusa V pripravi in Ukinjen)** | **Število finančno zaključenih** | **Število PZO preverjanje** | **Število Zaključene in Konec spremljanja** | **% zaključenih** | **% finančno zaključenih in zaključenih** | **% finančno zaključenih, PZO preverjenih in zaključenih** |
| **A** | **B** | **C** | **D** | **E** | **F=E/B** | **G=(C+E)/B** | **H=(C+D+E)/B** |
| **MDDSZ** | **283** | **0** | **1** | **278** | **98,23%** | **98,23%** | **98,59%** |
| **MGTŠ** | **4025** | **6** | **1** | **4016** | **99,78%** | **99,93%** | **99,95%** |
| **MDP** | **41** | **0** | **0** | **41** | **100,00%** | **100,00%** | **100,00%** |
| **MZ** | **131** | **0** | **3** | **128** | **97,71%** | **97,71%** | **100,00%** |
| **MJU** | **29** | **0** | **0** | **29** | **100,00%** | **100,00%** | **100,00%** |
| **MK** | **374** | **0** | **0** | **374** | **100,00%** | **100,00%** | **100,00%** |
| **MKRR** | **1264** | **0** | **0** | **1264** | **100,00%** | **100,00%** | **100,00%** |
| **MNVP** | **128** | **8** | **4** | **116** | **90,63%** | **96,88%** | **100,00%** |
| **MOPE** | **1111** | **0** | **1** | **1108** | **99,73%** | **99,73%** | **99,82%** |
| **MP** | **4** | **0** | **0** | **4** | **100,00%** | **100,00%** | **100,00%** |
| **MVI** | **1430** | **0** | **0** | **1430** | **100,00%** | **100,00%** | **100,00%** |
| **MVZI** | **274** | **0** | **0** | **274** | **100,00%** | **100,00%** | **100,00%** |
| **MZI** | **82** | **0** | **2** | **80** | **97,56%** | **97,56%** | **100,00%** |
| **SKUPAJ** | **9176** | **14** | **12** | **9142** |  |  |  |

Vir: IS e-MA

Tabela prikazuje stanje zaključenih operacij v IS e-MA na dan 30. 6. 2025. V tabeli so podatki o operacijah po posredniških organih (zajete so vse operacije, razen tistih, ki so bile ukinjene ali so v statusu »v pripravi«), ki so bile v obdobju poročanja bodisi finančno zaključene (to pomeni, da vsi, praviloma negativni zahtevki za izplačilo, še niso bili predani v informacijski sistem e-CA), operacije, ki so v statusu »PZO preverjanje« (to pomeni, da poročila o zaključku operacij še niso bila preverjena in potrjena s strani skrbnikov operacij) ali pa so v celoti zaključene operacije.

Kot izhaja iz tabele, je velika večina operacij zaključenih. Ostale operacije naj bi bile zaključene v drugi polovici leta 2025 (do priprave končnih računovodskih izkazov), ko bodo zaključeni še postopki vezani na izvedbo negativnih zahtevkov za izplačilo, kjer je to relevantno.

Poleg izpolnjevanja v preteklosti podanih priporočil je bila v letu 2025 zaključena tudi revizija Evropske komisije (EK) v zvezi z zaključevanjem Operativnega programa za izvajanje evropske kohezijske politike 2014–2020 (OP EKP 2014–2020). Namen revizije je bil pridobiti zagotovilo o učinkovitosti vzpostavljenega sistema upravljanja in nadzora ter oceniti, ali sta organ upravljanja (skupaj s posredniškimi organi) in revizijski organ ustrezno pripravljena na zaključevanje programa.

Osnutek revizijskega poročila v slovenskem jeziku je OU prejel v februarju 2025, končno poročilo v angleškem jeziku pa v juniju 2025. Na podlagi ugotovitev revizije bo potrebno izvesti popravek na eni operaciji, kar bo organ upravljanja ustrezno upošteval v postopku zaključevanja programa.

Na OU je v pripravi končno poročilo o izvajanju OP EKP 14–20, ki je podlaga za končno izplačilo s strani EK, ki se izvede en mesec po datumu sprejetja končnega poročila oz. najpozneje tri mesece po datumu sprejetja obračunov za končno obračunsko leto. Skladno s trenutno dogovorjeno časovnico bo končno poročilo posredovano na EK v začetku novembra 2025. Predhodno bo le-to potrjeno na seji Odbora za spremljanje OP EKP 14–20 (predvidoma v oktobru 2025).

# Priloga 1: Poročilo o napredku pri pripravi tematskih omogočitvenih pogojev v obdobju 2021–2027

S Sklepom Vlade RS številka 54402-7/2019/6 z dne 18. 7. 2019 Vlada RS nalaga ministrstvom in vladnim službam, da v okviru Poročila o izvajanju evropske kohezijske politike 2014–2020, cilj naložbe za rast in delovna mesta poročajo o napredku pri pripravi programskih dokumentov in dokumentov za izpolnjevanje tematskih omogočitvenih pogojev.

|  |  |  |  |  |
| --- | --- | --- | --- | --- |
| **OMOGOČITVENI** **POGOJ** | **IZPOLNITEV OMOGOČITVENEGA POGOJA (OCENA NOSILCA)** | **DOKUMENT/OPIS POTREBEN ZA IZPOLNITEV** | **NIVO SPREJEMA** | **PRAVNA PODLAGA** |
| Učinkoviti mehanizmi spremljanja trga javnih naročil | DA | Členi 106.-108. in 114. Zakona o javnem naročanju (Uradni list RS, št. [91/15](http://www.uradni-list.si/1/objava.jsp?sop=2015-01-3570) in [14/18](http://www.uradni-list.si/1/objava.jsp?sop=2018-01-0588)) | Vlada | Priloga III Uredbe EU 2021/1060 |
| Orodja in zmogljivosti za učinkovito uporabo pravil o državni pomoči | DA | Zakon o spremljanju državnih pomoči, vodenje evidence poslovnih subjektov s strani AJPES | Vlada | Priloga III Uredbe EU 2021/1060 |
| Dejanska uporaba in izvajanje Listine o temeljnih pravicah | DA | Vzpostavitev mehanizmov za zagotavljanje skladnosti programov z Listino EU v programskih dokumentih in poročanje odboru za spremljanje (vključitev v uredbo, priprava Postopkovnika za zagotovitev izpolnitve horizontalnih omogočitvenih pogojev »Dejanska uporaba in izvajanje Listine Evropske unije o temeljnih pravicah« in »Izvajanje in uporaba Konvencije Združenih narodov o pravicah invalidov v skladu s Sklepom Sveta 2010/48/ES« idr.) | MKRR | Priloga III Uredbe EU 2021/1060 |
| Izvajanje in uporaba Konvencije Združenih narodov o pravicah invalidov v skladu s Sklepom Sveta 2010/48/ES | DA | Akcijski program za invalide 2022–2030, Postopkovnik za zagotovitev izpolnitve horizontalnih omogočitvenih pogojev »Dejanska uporaba in izvajanje Listine Evropske unije o temeljnih pravicah« in »Izvajanje in uporaba Konvencije Združenih narodov o pravicah invalidov v skladu s Sklepom Sveta 2010/48/ES« | Vlada  MKRR | Priloga III Uredbe EU 2021/1060 |

|  |  |  |  |  |
| --- | --- | --- | --- | --- |
| 1.1 Dobro upravljanje nacionalne ali regionalne strategije pametne specializacije | DA | Strategija pametne specializacije | ožja skupina državnih sekretarjev pristojnih za kohezijsko politiko, znanost, inovacije, gospodarstvo in digitalno preobrazbo | Priloga IV Uredbe EU 2021/1060 |
| 1.2 Nacionalni ali regionalni načrt za širokopasovna omrežja | DA | Načrt razvoja gigabitne infrastrukture do leta 2030 | Vlada | Priloga IV Uredbe EU 2021/1060 |
| 2.1 Strateški okvir politike za podporo prenove za večjo energetsko učinkovitost stanovanjskih in nestanovanjskih stavb | DA | Dolgoročna strategija energetske prenove stavb do leta 2050 | Vlada | Priloga IV Uredbe EU 2021/1060 |
| 2.2 Upravljanje Energetskega sektorja | DA | Celovit nacionalni energetski in podnebni načrt | Vlada | Priloga IV Uredbe EU 2021/1060 |
| 2.3 Učinkovito spodbujanje uporabe energije iz obnovljivih virov v vseh sektorjih in v vsej Uniji | DA | Merila upoštevana pri pripravi Celovitega nacionalnega energetskega in podnebnega načrta | Vlada | Priloga IV Uredbe EU 2021/1060 |
| 2.4 Učinkovit okvir za obvladovanje tveganja nesreč | DA | Resolucija o nacionalnem programu varstva pred naravnimi in drugimi nesrečami 2016–2022, sledila bo 2022–2028/2030, Državna ocena tveganj | Vlada | Priloga IV Uredbe EU 2021/1060 |
| 2.5 Posodobljeno načrtovanje potrebnih naložb v vodnem sektorju in sektorju odpadne vode | DA | Prenos direktive št. 2020/2184 v nacionalni pravni red. Rok za prenos je bil 13. 1. 2023 | Vlada | Priloga IV Uredbe EU 2021/1060 |
| 2.6 Posodobljeno načrtovanje ravnanja z odpadki | DA | Program ravnanja z odpadki in program preprečevanja odpadkov Republike Slovenije (2022) | Vlada | Priloga IV Uredbe EU 2021/1060 |
| 2.7 Prednostni okvir ukrepanja za potrebne ohranitvene ukrepe, ki vključujejo sofinanciranje Unije | DA | Prednostni okvir ukrepanja za Slovenijo je bil poslan Evropski komisiji | Vlada | Priloga IV Uredbe EU 2021/1060 |

|  |  |  |  |  |
| --- | --- | --- | --- | --- |
| 3.1 Celovito načrtovanje prometa na ustrezni ravni | DA | Strategija razvoja prometa v RS do leta 2030 | Vlada | Priloga IV Uredbe EU 2021/1060 |
| 4.1 Strateški okvir politike za aktivne politike trga dela | DA | Smernice za izvajanje ukrepov aktivne politike zaposlovanja 2021–2025 | Vlada | Priloga IV Uredbe EU 2021/1060 |
| 4.3 Strateški okvir politike za sistem izobraževanja in usposabljanja na vseh ravneh | DA | Strategija Zavoda RS za zaposlovanje do 2025, Zakon o organizaciji in financiranju vzgoje in izobraževanja, Sklep o ustanovitvi Centra RS za mobilnost in evropske programe izobraževanja in usposabljanja (CMEPIUS),  Zakon o višjem strokovnem izobraževanju, Strategija višjega strokovnega izobraževanja 20–30, Zakon o visokem šolstvu, Resolucija o nacionalnem programu visokega šolstva do 2030, Zakon o izobraževanju odraslih, Resolucija o nacionalnem programu izobraževanja odraslih v Republiki Sloveniji za obdobje 2022–2030, Zakon o vrednotenju in priznavanju izobraževanja, Zakon o slovenskem ogrodju kvalifikacij, Zakon o postopku priznavanja poklicnih kvalifikacij za opravljanje reguliranih poklicev | Vlada | Priloga IV Uredbe EU 2021/1060 |
| 4.4 Nacionalni strateški okvir politike za socialno vključenost in  Zmanjševanje revščine | DA | Resolucija o nacionalnem programu socialnega varstva za obdobje 2021 do 2030 (ReNPSV21–30)  Zakon o socialnem varstvu | Vlada | Priloga IV Uredbe EU 2021/1060 |
| 4.6 Strateški okvir politike za zdravstveno varstvo in dolgotrajno  oskrbo | DA | Mapiranje potreb po zdravstvenem varstvu in dolgotrajni oskrbi, Resolucija o nacionalnem planu zdravstvenega varstva 2016–2025 »Skupaj za družbo zdravja« (ReNPZV16–25) | MZ | Priloga IV Uredbe EU 2021/1060 |

1. Vrednost evropskih sredstev, brez slovenske udeležbe. Vrednost vključuje tudi pravice porabe v okviru mehanizma React EU. [↑](#footnote-ref-2)
2. Ugotovitev Dominica Fouraea na S3 COP srečanju v Bruslju, junij 2025.

   Opomba MGTŠ: V turizmu, ki je zelo donosna gospodarska dejavnost z visokimi multiplikativnimi učinki, je potrebno spodbujati inovacije in kreativnost. Prodajajo se zgodbe in doživetja, ki jih je možno ustvariti na vseh delih Slovenije, saj imamo bogato naravno in kulturno dediščino. Potrebno je spodbujati sodelovanje in povezovanje različnih deležnikov turizma in drugih akterjev v okolju. Spodbujati je potrebno kreativnost mladih in lokalnega prebivalstva. Narava je pomemben segment turizma in ne sme biti samo objekt in marketinška kulisa, še posebej pa je ne smemo preveč zaščititi, temveč moramo skrbeti za gospodarski razvoj ob trajnostnem ravnanju z naravo.  Narava mora biti vključena v doživetja in kot sestavni del turističnih produktov (kot so gozdni selfness, vodni športi, obiranje lanu, trgatev, prikaz ličkanja koruze, idr.) [↑](#footnote-ref-3)
3. https://research-and-innovation.ec.europa.eu/statistics/performance-indicators/european-innovation-scoreboard-\_en [↑](#footnote-ref-4)
4. https://strategic-technologies.europa.eu/index\_en [↑](#footnote-ref-5)
5. UMAR (2025). Poročilu o razvoju. [↑](#footnote-ref-6)
6. Eurostat (2025). Vir: <https://ec.europa.eu/eurostat/databrowser/view/tec00116/default/table?lang=en> [↑](#footnote-ref-7)
7. Eurostat (2025). Vir: <https://ec.europa.eu/eurostat/databrowser/view/env_ac_rp/default/table?lang=en> [↑](#footnote-ref-8)
8. https://pxweb.stat.si/SiStatData/pxweb/sl/Data/-/2724710S.px/ [↑](#footnote-ref-9)
9. Eurostat (2025). Vir: <https://ec.europa.eu/eurostat/databrowser/view/env_ac_rp/default/table?lang=en> [↑](#footnote-ref-10)
10. EK (2025). Vir: <https://www.eea.europa.eu/en/analysis/indicators/eco-innovation-index-8th-eap/eco-innovation-index-by?activeTab=6fbd444d-c422-4a78-8492-fd496bd61b7a> [↑](#footnote-ref-11)